
MEMORINDAJ EROJ DE 

EsPrimo-11 



EsPrimo-ll ofertis al ĉiu gasto 
abundon de elekteblaj aranĝoj el la 
oficiala programo, kiu daŭris dum ĉiuj 
festaj tagoj - en amikaj rondoj neofi- 
ciale ĝis postnoktomezo. Ciu havis proprajn preferojn pri elekto de ŝatataj 
temoj. Mi prezentas nun miajn impresojn pri la programeroj, kiujn mi par- 
toprenis aŭ nur ĉeestis kiel observanto. Do ekzistis ja ankaŭ alia program- 
tavolo, konsistanta el ludoj, konkursoj, dancoj, distraĵoj, noktaj babiladoj 
ktp. Sed pri tio eble povus raporti alia persono. 


“La vojo, kiun ni sekvas” 

La brazila muzikbando “Merlin” en sia populara kanto, refrene ripetante 
la linion, kiu iĝis la ĉeftemo de EsPrimo, kaj meditante pri la homa destino, 
rakontas, kiun vojon elektas esperantistoj: plenan de ŝtonoj, malfacilan, ler- 
nigan, nur unu vojon por la tuta vivo. La afiŝita programo de EsPrimo pref- 
acis ĉiun tagan horaron per linioj el la fama klasika poemo de Ludoviko 
Zamenhof, aludante la misian vojon, kiun persiste sekvas esperantistoj de 
jam kelkaj generacioj: 

“Nur rekte, kiiraĝe kaj ne flankiĝante 

Ni iru la vojon celitan! 

Eĉ guto malgranda, konstante frapante, 

traboras la monton granitan. ” 

Evidente la temo de EsPrimo-11 ne celis fŭndan historian, sociologian, 
lingvopsikologian aŭ aliajn eblajn analizojn de tiuj apenaŭ percepteblaj mo- 
tivoj, kiuj direktas homojn al la vojo de Esperanto, sed ruĝfadene ĝi trais la 
tutan programon, reflektante diversajn etapojn de tiu ĉi vojo per vivospertoj 
de ordinaraj esperantistoj aŭ per elstaraj movadaj, literaturaj, instruaj atin- 
goj de homoj, oferintaj sian vivon al la realigo de la ideo de Esperanto. 

Peĉakuĉo 

Sajne Peĉakuĉo iĝis nemalhavebla (sed ne rutina!) programa parto de 
EsPrimo. Jam la trian fojon ĝin lerte gvidis Aleksandr Osincev (Jekaterin- 
burg). Aleksandr en sia prefaca instrukcia parolo antaŭdiris ekskluzive in- 
teresan programon, kaj li certe ne malpravis. Ĉi-foje estis prezentitaj kvin 
rakontoj, kies temaro, tre varia kaj kompilita laŭ la gustoj kaj preferoj de la 
raportintoj, ĝuigis aŭskultantojn, provokis plurajn demandojn kaj diskutojn: 

Vladimir Opletajev (Surgut): “Aleksandr Saĥarov - centprocenta esper- 
antisto”; 

Katerina Arbekova (Novosibirsk): “Vojaĝo ... 
per metroo”; 

Darja Zelenina (Ĉeljabinsk): “Kiel aspektus 
Esperanto, se ...? Proponoj pri ŝanĝoj”; 

Artur Grigorjev (Krasnojarsk): “Eksterstrataj 
transirejoj”; 

Daŝa Arbekova (Novosibirsk): “La junulara Ja- 
panio”. 

Diskutrondoj 

La tri enprogramaj diskutrondoj celis diskutigi 
partoprenantojn pri diversaj kaj tre malsimilaj 
problemoj, sed ĉiuj ŝatantoj de publikaj 
konversacioj havis ŝancon senĝene prezenti siajn 
ideojn kaj pensojn, interparoli kun malsamopiniantoj, interŝanĝi 
argumentojn. 

La diskutrondo “Estas mi esperantisto”, gvidita de Vladimir Opletajev 
kaj Raja Kudrjavceva (Jekaterinburg), laŭnome kopiis la faman samtitolan 
poemon de Julio Baghy, sed ĝi sukcese evitis ĝian ironian subtekston kaj 
iĝis tre vigla diskutejo por trakti plurajn socilogiajn temojn: kio estas 
nuntempe esperantisto, ĉu oni naskiĝas aŭ fariĝas esperantisto, kia estas 
vera / ideala / tipa esperantisto, kiujn “difektojn” (en la kunteksto de la 
populara kanto de Emanuele Rovere) havas nunaj esperantistoj, kiuj 
Esperanto-revoj obsedas la mensojn de esperantistaro... Ĉiujn ravis la 
vivspertita koncepto pri la esperantista destino de Irina Gonĉarova 
(Odincovo) kaj tre ilustraj kaj pensigaj rezonoj de Aleksandr Osincev pri la 
vivovojo de esperantistoj. Aparte ĉarman etoson ene de diskutpaŭzoj 
kromkreis la humuraj poemoj de Tatjana Vŝivceva (Miass). 

Konstantin Ĥlizov (Irkutsk-Jekaterinburg) ne nur lerte paroligis 
kunvenintojn pri la temo “Kial ni kantas?”, sed fine, kolektinte sufiĉe 
bravan entuziasman ĥoron, ankaŭ sukcese kantigis eĉ tiujn, kiuj konsideris 
sin plene malkapablaj eligi koherajn sonojn. 

La diskutrondon “Komunaj Esperanto-projektoj por kunagado” gvidis 
Irina Gonĉarova, prezentinta por pridiskuto ambician kaj ampleksan projek- 
ton, lanĉitan de MEA MASI, pri kreo de Esperanta fako en publika biblio- 
teko kaj kontrakto pri diversbranĉa kunlaboro inter esperantistoj kaj biblio- 
tekaj servoj. Evidentiĝis, ke en pluraj urboj de Rusio bibliotekoj, cetere por 
ne perdi jamajn legantojn kaj/aŭ altiri la novajn, volonte subtenas litera- 
turajn iniciatojn fla nk e de diversaj sociaj unuiĝoj aŭ apartaj personoj, kaj 
esperantistoj povas utiligi tion kaj profiti el ĉi tiu bonŝanca kunlaborado. 



Darja Zelenina 

Por interŝanĝi spertojn, komuniki ideojn kaj praktikajn sugestojn pri ĉi tiu 
temo estos kreita laborgrupo en la socia reto “VKontakte”. 

Darja Zelenina informis la ĉeestantojn pri pluraj funkciantaj kaj parto- 
prenindaj projektoj de “E&I”. 

Prelegoj 

La prelegserio estis ekskluzive interesa, ĉar prelegojn kaj raportojn 
prezentis kompetentaj homoj, kiuj amatore aŭ profesie dediĉas multan tem- 
pon al leksikografio, literaturo, lingvoedukado, movadaj problemoj. 

Aleksandr Osokin (Sankt-Peterburg) raportis pri “Grandaj Esperanto- 
vortaroj de Kondratjev”, signis etapojn kaj perspektivojn de ĉi tiu longjara 
kaj tre grava laborado de malgranda kolektivo, kiu bezonas subtenon kaj fi- 
nancan helpon. 

Viktor Laptev (Ĉeljabinsk) okazigis “Prezentadon de IER-vortaro”, kiun 
li estis verkanta kaj kompilanta dum kel- 
kajjaroj. 

Darja Zelenina (Ĉeljabinsk) en sia 
brila raporto “Denaskuloj: kiel tio funk- 
cias?” traktis el la kogna vidpunkto la 
evoluon de plurlingvuloj kaj prezentis 
multajn interesajn sciencajn faktojn kaj 
praktikajn rekomendojn al tiuj, kiuj volas 
eduki denaskajn Esperanto-parolantojn. 

Vjaĉeslav Roĵdestvenskij (Ĉeljabinsk) 
prelegis pri “Urala verkisto Valentin Luk- 
janin”, kies patro estis esperantisto kaj 
kiu en sia biografia libro dediĉis tutan 
ĉapitron al Esperanto. 

Vladimir Terjohin (Jekaterinburg) rakontis pri “La Studenta konstru- 
taĉmento (SKT-2)”, kiun li mem organizis kaj gvidis en 1971 en la vilaĝo 
Svetlaja Poljana de Novosibirska provinco. Ĉiuj estis surprizitaj de la 
arkiva dokumenta fdmo, filmita antaŭ pli ol 40 jaroj de Novosibirska 
televido. En la dudekminuta filmo estas detale prezentita unu somera tago 
el la vivo de la 55-persona esperantista taĉmento. 

Poeziajoj 

Du poeziaj prezentaĵoj estis replikoj al la temo de la renkontiĝo, ĉar ili 
konigis faktojn el la esperantista biografio kaj vivovojo de poetoj, kaj ili 
iĝis samvalore ankaŭ inda omaĝo al la Jaro de literaturo en Rusio. 

Irina Gonĉarova kun teameto de diversurbaj poeziŝatantoj prezentis ver- 
saĵojn el la poemkolekto de Mikaelo Giŝpling “Vespere”. Sonis lirikaj ver- 



Aleksandr Osokin 

saĵoj pri naturaj sezonoj akompanate de fotaj reproduktaĵoj de klasikaj rusaj 
pentraĵoj kaj bela muziko. 

Raja Kudrjavceva, fascinita de la amliriko de ĉeĥa poetino Eli Ur- 
banova, volonte konatigis spektantojn kun ŝia verkaro kaj kune kun 
samklubanoj el Jekaterinburg deklamis kelkajn belajn poemojn. 

Ambaŭ scenoj intrigis por atentigi spektantojn pri la aŭtoroj, kies talento 
kaj poeta esprimforto estas nesubtakseblaj, kaj espereble iu, reveninte he- 
jmen, ekdeziros kaj trovos tempon por relegi iujn el la aŭskultitaj poemoj. 

Ĉeljabinsk 

En Esperanto pri la urbo Ĉeljabinsk oni 
povas legi en la informa artikolo de Viktor 
Laptev kaj Vjaĉeslav Roĵdestvenskij, afiŝita 
en la paĝaro “Ural-Siberia esperantista 
movado” <http://ural-sib.org/eo/la-urbo- 
cxelabinsko-skiza-historio>. 

La 4-an de majo pli ol 20 partoprenintoj 
de EsPrimo-11 aliĝis al kelkhora 
busekskurso por pli bone ekkoni la urbon, 
kiu, jam antaŭfeste flegita kaj lavita de freŝi- 
gaj printempaj pluvoj, kovris sin per verda 
foliaro kaj antaŭĝuis la 70-an datrevenon de 
la Granda Venko. Ĉeljabinsk inter pluraj 
uralaj urboj per neimageblaj laborstreĉoj de 
aĝaj homoj, virinoj, adoleskuloj, laborintaj 
en malfrontaj milituzinoj, senlace forĝis la 
armilan bazon por la venko en la Granda Patrolanda milito. Meritplene ĝi 
tiam estis nomata Tankograd (“Tankurbo”). 

Esperantistoj traveturis posttagmeze la festan urbon, vizitis la belegan 
ripozparkon “Jurij Gagarin”, establitan surloke de iamaj marmorminejoj, 
konatiĝis kun milita tekniko, ekspoziciita en la Parko de la Venko, 
promenis tra la piedira pasejo “Kirovka”, estis impresitaj de la luksa, mod- 
eme ekipita regionografia muzeo, kolektinta artefaktojn kaj rarajn do- 
kumentojn kaj objektojn el diversaj epokoj, spektis videon pri la Ĉeljabin- 
ska meteorito kaj povis vidi tiun 500-kilograman kosman gaston - meteori- 
tan ŝtonon, falintan en la lagon Turgojak kaj nun lokitan en vitran muzean 
ŝrankon. 

Vladimir Opletajev (Surgut) 



Viktor Laptev 

EL LA VIDPUNKTO DE LA ORGANIZANTO 

EsPrimo (Esperantista Primavero) estas ĉefa Esperanto-evento de la jaro 
en la ural-siberia esperantista movado. Ĉi-jare ĝi okazis la 1-an - 4-an de 
majo, la unuan fojon en la urala urbo Ĉeljabinsk, kaj kunvenigis tie 58 es- 
perantistojn el 13 urboj de Rusio. Nun, rememorante, analizante, kom- 
parante ĝin kun niaj antaŭaj EsPrimoj, mi povas konstati, ke nia tradicia re- 
giona renkontiĝo sukcesis. 

Verdire, kiel unu el la organizantoj de EsPrimo-11, mi ne atendis tiun 
sukceson. Kial? Eble tial, ke dum pluraj jaroj ĉeljabinskaj aktivuloj 
malkuraĝis akcepti la defion organizi EsPrimon en sia urbo. Sed delonge 
kaj arde deziris, ke tio okazu, novosibirska esperantistino Katerina Ar- 
bekova. Ĉeljabinsk estas la naskiĝurbo de Katja, sed ŝi forlasis ĝin en 
dumonata aĝo kaj neniam poste vizitis la urbon. Si nur revis organizi tie 
EsPrimon. Komence de tiu ĉi jaro, tuj post la jarŝanĝaj festoj, Katerina tele- 
fonis al mi kun la iniciato fari EsPrimon-11 en Ĉeljabinsk kaj montris sian 
pretecon komenci la preparadon. Granda ŝia entuziasmo ekflamigis a nk aŭ 
min, kiu komencis krei organizan teamon de la renkontiĝo. Ja mi scias, ke 
bona teamo estas jam duono de sukceso. En la organizan teamon eniris la 
plej agemaj aktivuloj el diversaj ural-siberiaj urboj, eblas diri “fermentilo” 
de la regiona Esperanto-movado: Katerina mem el Novosibirsk, Darja Ze- 
lenina el Ĉeljabinsk, Aleksandr Osincev el Jekaterinburg, Pavel Veselov 
kaj Marina Stepaĉova el Tjumenj, Roman Jefremov el Glazov. Estis vere 
agrable kunlabori en tiu “brila stelaro de rava junularo”, ĉar ĉiu el ili aliris 
al sia tasko tre respondece kaj samtempe tre kreeme. Multe helpis al ni, per 
interesaj ideoj kaj proponoj kaj a nk aŭ per realaj aktivaĵoj dum la aranĝo, 
nia sperta amiko Vladimir Opletajev, kun kiu mi persone ŝategas kunlabori. 

Ĉiuj niaj EsPrimoj - diversaj, malsimilaj - estas ne monokromataj, sed 
tre kolorriĉaj, buntaj. Kaj certe ili evoluas enhave. Mi memoras, ke la unuaj 
renkontiĝoj havis pli 
simplan programon, 
kiun partoprenis ple- 
jparte plej kuraĝaj ak- 
tivuloj (tiaj estis Es- 
Primo-1 kaj EsPrimo- 
3, ambaŭ okazintaj en 
Toboljsk). Foje 

renkontiĝoj havis 

gaste tiujn brilajn 
personojn, kiuj per 

sia veno kaj partopreno pliriĉigis la programon (tiel okazis dum EsPrimo-2 
kaj EsPrimo-10 en Jekaterinburg, kiam partoprenis Mikaelo Bronŝtejn; 
dum EsPrimo-4 en Tjumenj, por kies programo multe kontribuis Aleksandr 
Melnikov; kaj dum EsPrimo-5 en Jekaterinburg ni havis tiom da brilaj gas- 
toj: Georgo Handzlik el Pollando, Mikaelo Bronŝtejn, Georgij Kokolija, 
Aleksandr Melnikov!). Ankaŭ ĉi-foje ni atendis venon de Jefim Zajdman el 
Jalto, kiu planis multon kontribui al la programo de EsPrimo-11. Sed kiam 
okazis, ke li ne povas veni pro gravaj kaj kompreneblaj kialoj, mi ekvidis 
en nia programo multajn truojn loke de la planitaj programeroj de Jefim. 
Feliĉe, estis granda elekto el la proponoj de aliaj partoprenontoj, kio por mi 
estas indiko de kreskinta aktiveco de la regiona esperantistaro. Kaj mi fi- 
eras, ke nun ni kapablas nur per fortoj de niaj esperantistoj-samregionanoj 

krei interesegan, varian, en- 
havriĉan, pensigan programon. 
Tiel estis dum EsPrimo-7 en 
Toboljsk, EsPrimo-9 en 
Tjumenj kaj ankaŭ dum tiu ĉi 
EsPrimo-11 en Ĉeljabinsk. 

Nia ĉefa gastino ĉi-foje es- 
tis Primavero mem. Dum ĉiuj 
renkontiĝaj tagoj regis vere 
bela printempo kaj pure Es- 
peranta spirito. La vetero, 
eblas diri, nin dorlotis: la ĉielo 
mirinde bluis, la suno 
malavare brilis, en la bazejo 
blovis vento de amikeco kaj 
vento de inspiro. Kaj fakte su- 
ronde de tiu komuna prin- 
tempa humoro, ĝojo, ĉies entuziasmo kaj aktiveco estis tre intense travivitaj 
tiuj kvar majaj tagoj. La plej ĝenerala mia impreso, kiu restis post tiu ĉi 
renkontiĝo: ke tio estis tre-tre bona... 

Estas bonege, ke ni ĉiuj havis oportunon paroli la lingvon; partopreni 
viglajn, neenuajn diskutojn; ĝui interesegajn prelegojn kaj prezentadojn; la- 
kone esprimi sin dum Peĉakuĉo; konkursi en interpretado kaj en sportaj lu- 
doj; kunridi dum Gaja Vespero; kunludi dum Brain-ringo kun Roman Je- 
fremov kaj en multegaj noktaj ludoj; kunkanti kun Konstantin Ĥlizov 
dum la diskutrondo “Kial ni kantas?”; kundanci kun Marina Stepaĉova dum 
Gajaj Dancoj; kundeklami la poeziaĵojn de Giŝpling kaj Eli Urbanova; 
kunkrei mirinde belan komunan koncerton en la lasta vespero de la renkon- 

tiĝo. Mankis loko por enuo, kaj mi ne 
vidis ĉirkaŭ mi eĉ unu moman vi- 
zaĝon! 

Por mi mem EsPrimo ĉiam estas 
tiu spaco, kie iel alie batas mia koro, 
mi komencas eĉ senkiale rideti, sentas 
min tre komforte, leĝere... En tiu ĝoja 
etoso kaj amika medio ĉio malbona 
degelas kiel printempa neĝo kaj oni 
komencas alie pensi, kaj la mondo, 
kiu eble antaŭe estis griza, povas akiri 
tiom ĝojajn, helajn kolorojn. 

Min ĉiam ege ĝojigas harmonia 
kunestado de diversaj E-generacioj; 
ekvilibro inter gejunuloj, kun ilia im- 
peto, pasia strebo al io nova, ankoraŭ 
neokazinta - kaj jam multon vidintaj 
kaj spertintaj esperantistoj, gardantoj de E-tradicioj kaj la kluba historio. 
Spertuloj (Viktoro Laptev, Vjaĉeslav Roĵdestvenskij, Galina Terentjeva) 
ankaŭ ĉi-foje rakontis pri la historio de la klubo, revivigante la pasintecon, 
ja ĝuste la 1-n de majo ĉeljabinska E-klubo festis sian 45-jariĝon, aŭ mon- 
tris, kiel Vladimir Terjohin, bonegan filmeton pri Esperantista konstru- 
taĉmento, kiun li organizis en 1971 en Novosibirsk. Sed niaj spertuloj ne 
aspektis kiel gravuloj, ĉe ili forestis bombasto kaj graveco, ili estis tre kon- 
taktemaj, amikemaj, afablaj. Kaj niaj gejunuloj estis ŝercemaj, gajaj, lude- 
maj, aldonis junan, freŝan energion al EsPrimo-11. Sed ili ankaŭ ne restis 
indiferentaj, tre estime rilatis al niaj E-veteranoj, scivole ensorbante ĉion, 
kion ili rakontis. Mi nur povas aserti, ke ĝuste en tiu medio, en pozitiva 
unuiĝo de E-generacioj, junuloj rapide kreskas kiel interesaj Esperanto- 
personoj. 

Ankoraŭ unu ĝojiga fakto, pri kiu mi ne povas silenti: tre bonas, ke niaj 
esperantistoj venas al EsPrimoj kun la familioj kaj siaj infanoj; kelkajn el ili 
ni povis observi dum jaroj, kiel ili kreskis, ŝanĝiĝis: nun jam la 15-jaran 
Anja Pavlova, 12-jaran Filipp Vŝivcev, 9-jaran Sofija Paŝĉenko - ili ĉiuj 
partoprenis jam ne la unuan EsPrimon, bone komprenas kaj diversgrade pa- 
rolas Esperanton. De la unua vivojaro partoprenas EsPrimojn Artjom Ve- 
selov. Ĉi-foje aliĝis la familio de Konstantin Ĥlizov kun du simpatiaj fili- 
noj: Aljona kaj Alisa; kaj la familio de Konstantin Obrazcov kun la ĉarma 
filo Leo, nur 1 jaron kaj 8 monatojn aĝa, - la plej juna nia partopreninto, 
kiu tute ne kapricis, nature ĉeestis ĉiujn aranĝojn, kvazaŭ li naskiĝis jam en 



Marina Stepaĉova kaj Aleksandr Os- 
incev dnm Gajaj Dancoj 


1 



tiu ĉi medio. Fakte ĉiuj infanoj sentas sin dum 
EsPrimoj hejme, ofte aktivas dum komunaj 
koncertoj, kaj ankaŭ ĉi-foje ili preparis 
sian programeton dum la koncerto. Min mem 
ĉiam ravas nia neripeteble varma, familia 
etoso, en kiu ni kuniĝas kaj kiun ni, kiel or- 
ganizantoj, strebas krei. Evidente ni sukcesas 
en tio, kaj mi fieras, ke dum EsPrimo-10 en 
Jekaterinburg mi estis premiita per Verda 
Florloĝo ĝuste pro la kreado de familia etoso 
dum EsPrimoj. 

Se demandi, kio ankoraŭ ĝojigis min dum 
tiu ĉi EsPrimo, mi povas respondi: pli vasta 
partopreno ĉi-jare de siberiaj esperantistoj - estis ne nur novosibirskanoj, 
sed ankaŭ esperantistoj el Tomsk, Krasnojarsk, Irkutsk, kiuj sufiĉe mal- 
proksimas de Ĉeljabinsk. Ni ankaŭ estis tre ĝojaj vidi E-gastojn el same 
foraj urboj: Volgograd (Tatjana Vtorova kaj Valentina Spicina), 
Arhangeljsk (Larisa Sapoŝnikova), Sankt-Peterburg (Aleksandr Osokin), 
Dimitrovgrad (Tatjana Ilutkina, Irina Ruzankina, Jelena Ĉemova). Ege ni 
ĝojis, ke denove venis niaj amikoj-MASI-anoj (Irina Gonĉarova kun sia 
glora junularo). Veno de tiom da aliurbaj gastoj estas por mi indiko de la 
populareco de niaj regionaj renkontiĝoj! Ĉiuj niaj gastoj, senescepte, estis 
tre printempe agorditaj kaj tre aktive kontribuis al la programo de EsPrimo- 
11. Ni tre dankas vin, gekaraj! 

Estis multo interesa kaj diversa en tiu etosplena programo. Tio ne 
priskribeblas, ĉar tion necesas vidi, partopreni en tio! Tial mi eĉ ne 
priskribu la detalojn. Por mi tre valoras, ke ni ne simple kunvenas: ni ko- 
munikiĝas, interŝanĝas opiniojn, klerigas unu la alian, interamikiĝas. Mi 
ĝojas kaj kontentas, ke tio okazis. Ni esperu, ke tio ankoraŭ okazos kaj Es- 
Primoj daŭre estos. 

Kaj fine mi diru nur kelkajn frazojn pri la elektita ĉi-jara temo: “La 
vojo, kiun ni sekvas”. Certe, ĉiu el ni havas propran vivon kun siaj agrabla- 
ĵoj kaj malagrablaĵoj, kaj en ĝi sian apartan vojon, sian biografion, kiu sen- 
dube lasas postsignon je nia tuta mondopercepto. Sed nin kunigas ja unu 
komuna vojo, sur kiu ni paŝas - Esperanto-vojo. Iuj el ni jam delonge paŝas 
sur tiu ĉi vojo, iuj estas nur ĉe la komenco. Sed ĉiuj ni devas daŭrigi nian 
paŝadon, ĉar se ni haltos surloke - jam nenio okazos, kaj ĉio rapide 
malaperos. Ni esperu je plibono, al alio mi simple ne pretas... 

Raja Kudrjavceva, ĉefa kunordiganto de EsPrimo-11 (Jekaterinburg) 



Sofija Paŝĉenko 



BELEGAJTAGOJĈI 
la impresoj de partoprenintoj 

Legante en REGo artikolojn pri EsPrimo, ni ĉiam ĝojis pri interesaj ura- 
laj aranĝoj, kiujn ni revis partopreni. Kaj jen ĉi-jare nia revo realiĝis. 

Nia duopo atingis la hotelon “Solneĉnaja” en Ĉeljabinsk frumatene la 1- 
an de majo. Restis 2 horoj antaŭ registriĝo. Bonega suna vetero vokis nin 
en la apudan vastan parkon. Reveno en la hotelon similis renkonton kun tre 
proksimaj parencoj - gajaj voĉoj, kisoj, brakumoj. Tia amika, ĝoja kaj sam- 
tempe trankvila etoso konserviĝis dum ĉiuj tagoj de EsPrimo. 

Tuj post la tagmanĝo komenciĝis prezento de organizantoj kaj salutoj de 
gastoj. Parolante laŭvice, ĉiuj ricevis amuzajn taskojn de gvidantino. Estis 
gaje kaj interesege ankaŭ dank’ al kelkaj ŝerculoj, kiuj ankaŭ poste ĉiam 
plibeligis aranĝojn - Vladimir Minin kaj Konstantin Obrazcov el Tomsk, 
Roman Jefremov el Glazov. 

La programo estis tre varia kaj riĉa, kelkajn programerojn oni gvidis eĉ 
paralele. La plej plaĉaj por ni estis “Peĉakuĉo” (Aleksandr Osincev), la 
diskutrondo “Estas mi esperantisto” (Vladimir Opletajev kaj Raja Kudr- 
javceva), “Gaja vespero” kaj “Gajaj dancoj”, brile kaj pacience gviditaj de 
Marina Stepaĉova el Tjumenj. Tiu lasta estis tre interesa, ĉar Marina sur- 
metis robojn konforme al la epoko, al kiu apartenis tiu aŭ alia danco. Arte 
faritaj belegaj roboj kaj dancmovoj kreis neripeteblan atmosferon, kaj ĉiuj 
volonte lemis anglan kaj irlandan dancojn. 

Kun granda intereso ni plonĝis en la pasintecon dum la rakontoj de Vik- 
tor Laptev kaj Vjaĉeslav Roĵdestvenskij pri la historio de la esperantista 
movado en Ĉeljabinsk kaj dum prezento de la fdmo pri esperantista kon- 
strutaĉmcnto en 1971 fare de Vladimir Terjohin (Jekaterinburg). Utilis 
certe prelegoj pri rimvortaro de Viktor Laptev kaj pri la vortaroj de 
Kondratjev (Aleksandr 
Osokin el Sankt-Peterburg). 

Personoj estis rimarkin- 
daj ĉi tie. Bonege aktivis 
Katerina Arbekova kaj ŝia 
filino Daŝa, la amikema 
Roman Jefremov, intelektulo 
Vladimir Opletajev, kies li- 
bron “Simboloj de Rusio” ni 
ĵus aĉetis. Raja Kudrjavceva 
similis reĝinon: aferema, 
ĉion scianta, ĉiujn helpanta, 

ĉien impetanta, trovanta nur bezonatajn ĉi-momente vortojn. Krom tiuj ka- 
pabloj, ŝi montriĝis tre romantika kaj virineca dum la vespero, dediĉita al 
E.Urbanova. Impresis nin ŝia legado, kandeloj sur la tablo... kaj ŝika skarpo 
en ŝiaj manoj. 

La tagordo estis saĝe organizita, sen malfruoj kaj prokrastoj, kaj la 
lingva disciplino mirigis nin - evidentis, ke la partoprenantoj plezure pa- 
rolis la lingvon. Bedaŭrinde, ni ne partoprenis la ekskurson tra Ĉeljabinsk, 
ĉar ni forveturis pli frue, sed mi ne dubas, ke ĝi estis same bone kaj bele 
organizita. Ho, kiel rapide pasis belegaj tagoj ĉi! Dankon al la mastroj kaj 
al ĉiuj aktivuloj! Gis venonta EsPrimo! 

Tatjana Vtorova kaj Valentina Spicina (Volgograd) 

Nia kvaropo, plena de feliĉaj kaj ĝojaj pensoj revenis al Moskvo de Es- 
Primo - tradicia aranĝo, kiun jam la 11-an fojon organizis uralaj kaj siberiaj 
esperantistoj por ĉiuj dezirantoj. Ĉi tie mi proponas al vi propran mallongan 
raporton pri la okazintaj eventoj kaj miaj impresoj. 

Partoprenante en la Aŭtuna lingvotrejnado novembre de 2014 en 
Jekaterinburg, mi konatiĝis kun bonegaj homoj kaj jam tiam decidis, ke, se 
eblos, mi nepre partoprenos ĉi tie alian esperantistan aranĝon. Tial, kiam 
Raja Kudrjavceva invitis nin, mi inter unuaj homoj aliĝis, pagis monon kaj 
aĉetis trajnbiletojn. Proksimiĝis la destina dato, ankaŭ kelkaj homoj el 
MASI decidis kunvojaĝi, la aliaj male - rifuzis, malgraŭ alloga ebleco pli- 
bonigi sian lingvon, observi novajn lokojn, konatiĝi kun plaĉaj homoj. Ni 
decidis veturi per trajno kaj utile uzi tempon dum la vojo. 

La 29-n de aprilo vespere ni envagoniĝis. Nin akompanis ĉe la staci- 

domo kvar moskvaj esper- 
antistoj: Anna Striganova, Dima 
Sevĉenko, Svetlana Smetanina 
kaj Julija Samsonova. Ili diris 
porvojan bondezirojn kaj anime 
adiaŭis. En ĉi tiu dato estis la 
naskiĝtago de Kuzjma Smirnov, 
li 18-jariĝis! Ni havis iom da 
manĝaĵoj kaj torton. Ni festis kaj 
donacis al li diversajn agrablajn 
bagatelaĵojn, gratulis lin. Poste 
ni kartludis, instruis en Espe- 
ranto al Kuzjma novan kartlu- 
don. La sekvan tagon en la trajno 
ni pasigis tre gaje, manĝis, 



10 



dormis, ludis, babilis, deklamis poeziaĵojn por EsPrimo, ŝercis, ridis. Vo- 
jaĝi kvarope en unu kupeo estas tre agrable. En la vagono kun ni veturis 
armeaj kursanoj ĝis Ufa, tial estis bruo kaj rumoro. Ni venis en Celjabin- 
skon frumatene la 1-an de majo. La vetero estis bonega, brilis la suno, sen- 
nubis, ne varmis. Ni sidiĝis en la stacidoma kafejo, atendante aliajn gastojn. 
Venis Roman Jefremov el Glazov. Evidentiĝis, ke en Ĉeljabinsk samtempe 
okazis go-tumiro, kaj Roman kiel pasia go-ludanto volis ĝin partopreni. Ni 
lasis niajn aĵojn en la hotelo kaj dum kelkaj horoj promenis en la urbo. La 
urbo estas tre bela, kun larĝaj stratoj kaj pura aero. Ni promenis tra la 
piedira pasejo “Kirovka” simila al la strato Arbat en Moskvo, aĉetis dona- 
cojn, observis la manifestacion okaze de la maja festo. Poste per aŭto ni re- 
venis al la hotelo. 

Dum la malfermo de EsPrimo mi vidis multajn diversurbajn kaj diver- 
saĝajn homojn. Tio estis kaj plaĉa, kaj mirinda: ja mi pensis, ke mi jam ko- 
nas ĉiujn post la Lingva trejnado. Ĉiuj estis tre diversaj, sed unuigas ĉiujn 
Esperanto, entuziasmo, aktiveco kaj neprofitemo. Poste ni ludis, parolis, 
teumis kaj manĝis. Ni dormiĝis tre malfrue, ĉar ĉiuj tre volis neformale in- 
terkomunikiĝi. En la dua tago Irina Gonĉarova rakontis pri la projekto 
“Biblioteko b 6H6jmoTeKe” - pri tio, ke oni devas kunlabori kun urbaj bib- 
liotekoj, fari aranĝojn en ili, popularigi Esperanton kaj plenigi iliajn 
ŝrankojn per Esperanta literaturo. Si raportis pri tio, kion MASI jam prak- 
tike realigis. Estis multe da aliaj interesaj programeroj, diverstemaj prezen- 
taĵoj, konkursoj, filmoj, ludoj kaj dancoj. Ĉe mi jam aperis preferoj, kaj mi 
povas diri, kio al mi pleje plaĉis. Tio estas la interpreta konkurso, komuna 
koncerto, lingvaj kaj societaj ludoj. Malmulte da tempo oni havis por amika 
kunparolado, ĉiam okazis iuj laŭplanaj programeroj. 

Tio estis mia tria E-aranĝo, kaj mi povas diri certe, ke mia Esperanto 
pliboniĝis. Mi volas danki la organizantojn pro tio, kion ili faris, faras kaj, 
mi esperas, faros. Dio donu al ili sanon, multe da fortoj kaj eblecon veni al 
ni por moskvaj 
aranĝoj. 

Aleksandr Ba- 

sov (Ljuberci) 

La etoso de EsPrimo ege plaĉis al mi. Mi tre ĝojas, ke en Uralo estas tia 
forta teamo por organizi renkontiĝojn de esperantistoj. Dum la tuta aranĝo 
mi strebis viziti tiom da programeroj, kiom eblis. Ĉiuj programeroj plaĉis al 
mi, kaj mi volas noti iujn eventojn, kiujn mi memorfiksis aparte. Kompre- 
neble, tio estas mia subjektiva opinio. La rakonto de Aleksandr Osokin pri 
la E-vortaroj de Kondratjev tre interesis min. Mi ne esperis renkonti 
homon, kiu aktive partoprenas en la kreado de E-vortaro. Mi uzas la vor- 
taron preskaŭ ĉiun tagon, ĝi estas mirige utila. Ankaŭ mi kaj Aleksandr in- 
terkonsentis, ke mi helpos teknike lin pri la vortaro. Krome interesa rakonto 
estis pri la inversa Esperanto-vortaro de Viktor Laptev. La ideo inversigi 
vortojn, por facile trovi rimojn, estis nova por mi. Ankaŭ la diskutrondo 
“Estas mi esperantisto”, gvidita de Vladimir Opletajev kaj Raja Kudr- 
javceva, estis tre interesa, ĉar ĝi konatigis min kun klasikaj temoj de Esper- 
antujo. Dum la diskutado mi eldiris mian opinion, kial Esperanto estas be- 
zonata k.t.p. Kun plezuro mi aŭskultis historiojn pri E-poetoj Giŝpling, Ur- 
banova kaj pri la urala verkisto Valentin Lukjanin. Roman Jefremov gvidis 
interesajn ludojn, inkluzive de la go-ludo. Kaj Darja Zelenina rakontis tre 
sperte pri denaskuloj, parolantaj kelkajn fremdajn lingvojn. Dankon al la 
organizantoj pro kunvenigo de bonaj homoj dum EsPrimo-11! 

Ilja Muravjov (Moskvo) 

Vasta geografio de la partoprenintoj atestas, ke ĉi kunveno estas stabila 
kaj bone organizita, kaj EsPrimo havas estonton. Junaj komencantaj esper- 

antistoj jam sufiĉe vigle parolas kaj 
bone komprenas. Interesa momento: 
kelke da geedzoj venis kun infanoj. 
Tamen la infanoj tute ne malhelpis la 
programon, ili nature eniris en ĉiun 
eron. Multaj eroj de la programo helpis 
al ni studi per Esperanto ion novan por 
ni. A1 mi tre plaĉis interesaj programeroj 
de Roman Jefremov el Glazov kaj de 
Konstantin Obrazcov el Tomsk. Mi 
komprenis, ke ĉiu partoprenanto povas 
esti mastro de iu parto de nia kunveno. 
Dum EsPrimo mi ekvidis novajn for- 
mojn de E-movado kaj rememoris la 
malnovajn. Bona estis Amika vespero. 
Renkontiĝu ni sekvajare! 

Vladimir Terjohin (Jekaterinburg) 

Saluton el Jekaterinburg, karaj geamikoj! 

Pardonu min pro mia iom malfrua reeĥo, sed ankaŭ mi volas danki ĉiujn 
organizantojn kaj ankaŭ la partoprenantojn de EsPrimo en Ĉeljabinsk pro la 
tre enhavriĉa kaj ĝoja renkontiĝo! Gia organizado, laŭ mi, estis senriproĉa, 
la programo tre varia kaj alloga, la etoso festa kaj tre varma! 

Mi ŝatus aparte kun dankoj mencii: Raja Kudrjavceva kaj Mirina pro la 
mirindaj poeziaj programeroj, en unu el kiuj mi mem eĉ partoprenis ple- 
zure; Vladimir Opletajev pro la prezento de lia originale verkita en Espe- 
ranto libro “Simboloj de Rusio”, laŭ mi, tre bezonata kaj leginda; Vjaĉeslav 
Roĵdestvenskij pro lia interesa rakonto pri la verkisto kaj ĵumalisto Valen- 
tin Lukjanin, kiu, mirinde, estas nia samurbano; Daŝa Zelenina, Roman Je- 
fremov kaj Aleksandr Osincev pro la klerigaj kaj atentokaptaj okupoj por 
novuloj kun multaj allogaj ludoj; Katerina kaj Daŝa Arbekova pro gajaj 
sportaj konkursoj; Marina Stepaĉova pro la instmado de graciaj historiaj 
dancoj; Tatjana Glaznica pro la tre utila spirgimnastiko, kiun mi volonte 
partoprenis ĉiumatene; Marina Stepaĉova pro lerte gviditaj amuzaj kaj ĝojaj 
vesperaj programoj: Amika vespero kaj Gaja vespero; Konstantin Ĥlizov 
pro la interesega diskutrondo pri muziko 
kaj kantado kaj pro la belega fma komuna 
koncerto! Ĉiuj menciitaj supre progameroj 
estis por mi tre interesaj kaj multe plezu- 
rigis min, dankon! Kaj ekskurso tra Ĉeljab- 
insk la 4-an de majo estis bonega finalo de 
la programo, pro kiu mi volas aparte danki 
ĝian organizanton Tatjana Glaznica! La 
urbo Ĉeljabinsk vere impresis min! 

Mi certe tre ĝojis vidi dum la renkontiĝo 
miajn jam malnovajn E-amikojn, sed ankaŭ 
plezure konatiĝis kun la novaj, interesaj kaj 
talentaj homoj el diversaj urboj. 

EsPrimo-11 lasis tre helan spuron en 
mia animo, kaj mi longe memoros ĝin! 

Dankon! 

amike, 

Aleksandra Osipova (Jekaterinburg) 


Vjaĉeslav Roĵdestvenskij 



13 






SEJM - IOM 
DA HISTORIO 

Ĉu kredi aŭ ne 
kredi? Oni 

memorigis al mi - 
ĉi-jare estas la 50- 
jariĝo de SEJM! 

Por nova generacio 
de esperantistoj 
eble ne estas bone 
konata (aŭ tute ne 
estas konata), kio estas SEJM, kion signifas tiu siglo. Do, ni provu 
rememori... 


APERO 

En 1965 laŭ iniciato de Anatolo Gonĉarov (tiam li loĝis en Bamaul - 
Altaja regiono) estis farita la unua provo de interurbaj kontaktoj de junaj 
esperantistoj-aktivuloj 1 . En tiu jaro A.Gonĉarov dissendis tra la lando 
alvokon reprezentiĝi ĉe “Adresaro” - la unua formo de la kunlaboro. 

Tiun unuan Adresaron, aperintan fme de la jaro, eniris 18 grupgvidantoj 
kaj unuopuloj ĉefe el Rusio kaj Ukrainio, kiuj reeĥis pozitive al la alvoko. 
Per la Adresaro estis starigita unua kontakto en la landa skalo. 

Paralele vigliĝis 
regionaj E-movadoj - 
la baltaj respublikoj, 
kiuj kelkajn jarojn jam 
organizadis komunajn 
E-tendarojn; okcident- 
siberianoj... 

Komence de 1966 
jam formiĝis “Estraro 
de Adresaro” - 

A. Gonĉarov (Bamaul), 

V. Samodaj (Moskvo), 

B. KoIker (Kiŝinev). 

Poste en la sama jaro kooptiĝis ankoraŭ M.Sevĉenko (Ustj-Kamenogorsk), 
V.Bespalov (Soĉi), V.Ŝilas (Vilnius). 



1 Mi neniel volas malpligravigi ĉiujn intencojn de esperantistoj-veteranoj, sendube 
farintaj similajn provojn, kiuj finfine influis aperon de alia organizaĵo - ASE. 

En la sama 
jaro 1966 tiun 
novan 

kolektivon laŭ 
propono de 

Vladimir 
Samodaj oni 

komencis nomi 
SEJM - Sovetia 
Esperantista 
Junulara 
Movado. 

Jamslav Mutvijiŝin (Kicvo) gvi/Uit kurson pttr konunu intoj dum SEJT-11 (Karpatio. Slavska, 1969) 

Fakte el ĉio 

supre menciita oni povas konkludi: kaj la jaro 1965, kaj la jaro 1966 povas 
esti la naskiĝjaro de SEJM (en 1965 aperis kolektivo de aktivuloj; en 1966 
aperis SEJM kiel organizaĵo 1 ). Oficiale SEJM neniam estis “organizaĵo'\ 
Sed efektive... 

Somere 1966 en Apudmoskvo okazis fonda renkontiĝo de SEJM. Tiu ĉi 
renkontiĝo (oni ĝin nomis ankaŭ laborkunsido de la Estraro kaj aktivuloj de 
SEJM), kiu okazis la 16-an - 18-an de junio 1966 en apudmoskva 
ripozloko, estis pli organiza, labora ol ripoza. 

Dum ĝi okazis ankaŭ elektoj de la Estraro kaj Komitato de SEJM. En la 
Komitaton de SEJM estis elektitaj jenaj aktivuloj: V.Bespalov, V.Bobin, 
A.Gonĉarov, J.Zajdman, A.Jauŝkin, B.Kolker, S.Kotljarov, H.Ojasild, 
A.Pavlukovec, V.Samodaj, M.Sevĉenko, V.Silas, J.PerevertajIo. Anoj de 
la Estraro estis A.Gonĉarov, B.Kolker, V.Santodaj, M.Sevĉenko, V.Silas. 
Fakte tio estis la unua SEJM-Komitato. 

La unuan projekton de SEJM-Statuto ellaboris Boris Kolker laŭ skizoj 
de V.Samodaj, ĝi estis profunde studita, pridiskutita kaj akceptita. 

Oni decidis ankaŭ, ke reelekto de SEJM-Komitato okazu ĉiujare dum 
seminarioj enkadre de someraj E-tendaroj. 

STRUKTURO 

Kape de SEJM estis SEJM-prezidanto, kiu koordinis la tutan laboron. A1 
li helpis kelkaj vicprezidantoj, kiuj respondecis pri internaciaj 
(eksterlandaj) kontaktoj, pri propagandaj aferoj (tiu ĉi agaddirekto poste 
nomiĝis “( ekstera) informado” , ĉar la vorto mem “ propagando ” sonis, por 


1 Ĉi tie mi ŝatus substreki, ke jure SEJM ne estis oficiala organizaĵo, ne havis 
sigelon, nek “patronojn supre”. Tiuperiode se ne estis iu superulo ,kiu subtenus 
onin, praktike ne eblis normale ekzisti kaj agi. 

diri milde, ne bele), pri 
sekretariaj aferoj, pri 
tendaroj kaj 

renkontiĝoj, pri 

financaj aferoj... 
Ankaŭ estis pluraj 
fakoj - bibliografia, 
magnetofona, 
kolektanta, metodika 
kaj multaj aliaj. Kiel 
estas notite pli supre, 
la reelektoj okazadis 
ĉiujare. Kaj se iu gvidanto (ĉu vicprezidanto, ĉu fakestro) ne tre bone 
plenumis siajn devojn, oni rapide povis tiun personon anstataŭi per iu pli 
inda. 

AGADO 

Per kio tiom alloga estis SEJM? Se ni rigardu la agaddirektojn, ni povas 
vidi, ke eble la ĉefa celo en la agado estis popularigo kaj disvastigo de 
Esperanto en ĉiuj tavoloj de nia socio. Memkompreneble, post tre “peza” 
periodo en la vivo de nia lando, periodo de suspektado, kiam homoj estis ne 
tro “malfermitaj” por aliaj, ili ne tiom bonanime povis akcepti la ideojn de 
intemacia lingvo, de la lingvo, kiu estis persekutata dum Stalin-periodo. 
Kaj pro tio la agaddirekto “ propagando ” poiome estis reformita je la 
“informado”. 

Alia same tre grava estis la agaddirekto por profundigo de la lingvo- 
posedo - al tio tre helpis konstantaj diversnivelaj kursoj, ĉiujaraj Esperanto- 
tendaroj kaj pluraj renkontiĝoj (ankaŭ dum la tendaroj okazadis kursoj), 
popularigo de Esperanto-literaturo kaj instigo ne nur havi la librojn en 

Esperanto, sed ankaŭ legi 
Esperante, vastigi 

korespondadon kun esperantistoj 
el aliaj landoj... 

Vere grava agaddirekto estis 
“interna informado ”, alivorte 
informado de esperantistoj pri 
okazigitaj kaj okazigotaj E- 
aranĝoj, pri novaĵoj en la E- 
vivo. A1 tio multe helpis regule 
eldonata tiuperiode kelkpaĝa 

ĉiumonata periodaĵo (preparata tajpe) “ Juna esperantisto” , kiun sekvis 
“Akordo ” kaj “ Aktuale ” (ankaŭ tiuj estis ĉiumonate eldonataj). 

Ĉi tie nepre necesas mencii, ke ĝuste en SEJM estis organizita kaj vaste 
uzata agadformo “ Socialisma konkurado ”, kiu multe helpis poste al 
evidentigo, kiuj el la E-kluboj de la lando estis kiom aktivaj. Ĉiujare estis 
sumigataj la aktivecoj de E-kluboj kaj apartaj esperantistoj. Rezulte poste 
estis facile kalkuli (ekzemple), kiom da prelegoj pri Esperanto por 
neesperantistoj okazis dum la jaro, kiom da korespondligoj kun alilandaj 
esperantistoj estis, kiom da esperantistoj partoprenis en tendaroj kaj 
diversaj E-renkontiĝoj ktp. 

En la agadjaro 1975-1976 dediĉe al la 10-jariĝo de SEJM estis decidite 
nomumi la 10 la plej aktivajn SEJM-anojn “ Honoraj aktivulof ’ de SEJM. 

RESUME 

Ĉu vere estis aktiva la laboro de nia organizaĵo SEJM? Pri tio povos 
poste juĝi niaj posteuloj. Gravas, ke la maltrankviliga agado de SEJM-anoj, 
konstantaj diversaj petoj kaj proponoj al oficialuloj, leteroj al superaj 
instancoj k.s. sume instigis, ke aperu “sekreta letero” de CK KPSU kaj 
rezulte marte 1979 okazis Fonda Konferenco de ASE, jam pli oficiala 
organizaĵo. Ni povas nur konstati - en 1979 komenciĝis nova etapo en la 
agado de sovetiaj esperantistoj - la agado de alia organizaĵo, ASE. Sed pri 
tio povas esti alia rakonto... 

Dmitrij Cibulevskij (Ukrainio) 

BIOGRAFIARO DE PATROLANDAJ ESPERANTISTOJ: 
PROBLEMETOJ KAJ SOLVOJ 

La 15-an de aprilo en la klubejo de la peterburga E-societo “Kariljono” 
estis prezentita prelego pri ĉi-supre citita temo. Pri la ĉefaj trajtoj de la 
studo mi volas rakonti en ĉi artikolo. 

Se iu persono deziras verki artikolon pri elstara esperantisto, li serĉas 
kredindan informon pri tiu. Sed la fama “Enciklopedio de Esperanto” jam 
ne respondas al modernaj bezonoj. En ĝi la biografiaj notoj pri esperantistoj 
estas jam neaktualaj kaj ne donas kontentigan scion. Kion fari? E1 tio venas 
tute logika konkludo: preni jam pretan konsultlibron biografian. Bedaŭr- 
inde, por hodiaŭo ĝi ne ekzistas. Tamen plu restas demando: ĉu la biografia 
konsultlibro estas bezonata? Respondo venas: Jes! 

Ekzemple nun ĉinaj esperantistoj jam havas slipojn pri 1000 ĉinaj esper- 
antistoj. Nun okazas skrupula kompilada laboro. 

Niaj samideanoj el Estonio en 2000 eldonis kompilitan de Jaan Ojalo 
“Enciklopedion pri la estona Esperanto-movado”. La enciklopedio enhavas 
biografiojn pri 168 estoniaj esperantistoj. 

En Litovio en 2002 estis eldonita 6-voluma historio de “Esperanto en 
Litovio” kompilita de Mekys Antanas. Gi enhavas 222 biografiajn notojn. 

En Ukrainio Dmitrij Cibulevskij en 2002 eldonis “Enciklopedion de his- 
torio de la E-movado en USSR”, enhavantan boigrafiajn artikoletojn pri 
278 esperantistoj. La verko estas kombino de malnovaj informoj ĉerpitaj el 
“Enciklopedio de Esperanto” kaj propretrovitaj informoj ĉeipitaj de la 
aŭtoro el diversaj fontoj. 

En 2007 J.Vajs eldonis la libron “100 gravaj personoj de la slovakia Es- 
peranta movado”. La broŝuro enhavas informojn pri 80 slovakiaj kaj 20 ek- 
sterlandaj esperantistoj. 

Nun aktualas demando: kio estas farita en Rusio? 

En 2000 aperis skizo de Halina Gorecka kaj Aleksander Korĵenkov “Es- 
peranto en Ruslando”, kies biografia parto enhavas 42 nomojn. 

En 2010 ŝvebanta ideo pri kompilado de la (nova) Enciklopedio de Es- 
peranto en Rusio estis prezentita fare de la eldonanto de “Impeto” Alek- 
sandr Ŝevĉenko. Eĉ estis iniciatita provo kompili eldonindan temaron. Kel- 
kaj personoj el labora teamo jam prezentis sian artikoletojn pri revuoj, el- 
donejoj, personoj ktp. Sed la teamo de libervolaj kompilintoj sukcesis ne 
multe. Post la morto de Aleksandr Ŝevĉenko ankaŭ la afero ĉesis. 

Tamen mi havas iom da neordigitaj biografiaj informoj pri la patrolan- 
daj esperantistoj. Por hodiaŭ (2015) jam estas diversgrade pretaj biografie- 
toj pri 344 esperantistoj. Kiam mi komencis kompili la biografiaron, mi 

renkontis kelkajn problemetojn kaj sukcesis solvi ilin. 

La unua demando estas samtempe naiva kaj serioza: 
kio estas esperantisto? 

1) Ĉu persono, kiu ne posedante Esperanton parkere legas E-versaĵojn, es- 
tas esperantisto? 

2) Ĉu kantistino, kiu ne posedante Esperanton bele trilas Esperantajn kan- 
tojn, estas esperantisto? 

3) Ĉu persono, kiu registras en sia taglibro eventojn de sia krea vivo en Es- 
peranto, estas esperantisto? 

Se sekvi enciklopedian signifon, venas respondo: “Jes”, ĉar ĝi notas: 
“Esperantisto estas nomata ĉiu persono, kiu scias kaj uzas la lingvon Espe- 
ranto tute egale, por kiaj celoj li ĝin uzas. Apartenado al ia aktiva Societo 
esperantista por ĉiu esperantisto estas rekomendinda, sed ne deviga”. Laŭ la 
signifo ĉiuj tri personoj vualitaj en supraj demandoj estas esperantistoj: se 
blindulo parkere legas E-versaĵojn, do li estas esperantisto. Kantistino 
Marija Vozdviĵenskaja (f22.02.1926), kiu prezentis por la publiko E- 
kantojn, estis esperantistino. Tanejev Sergej Ivanoviĉ (1856-1915), mond- 
fame konata rusa komponisto, pianisto, eminenta muzik-aganto, kiu skribis 
taglibron en Esperanto, a nk aŭ estas esperantisto. 

Pseŭdonimoj 

Dum la kompilado mi trovis problemon pri identigo de la esperantistoj, 
kiuj uzis pseŭdonimojn. Ekzemple estas bone konataj personoj: loĝinta en 
Saratov fama posedanto de la plej riĉa kolekto de esperantaĵoj en la mondo 
Davidov Georgij Karpoviĉ (1879-1967) havis originan familian nomon 
Davidjan: li laŭ nacieco estis armeno. Alia armeno estis la konata Sevak 
Gurgen Grigorjeviĉ (1904-1981) (= Grigorjan). Laŭ la pseŭdonimo Boni- 
fatij Tornado ni konas fakulon pri E-literaturo kaj poezio Tokarev Boris 
Vladimiroviĉ (1927-1994). Belorusa pioniro de la porinfana literaturo, ko- 
nata al ni laŭ la pseŭdonimo Janka Maŭr (= Fjodorov Ivan Mahajloviĉ) 
(1883-1971), en la 1930-aj jaroj abunde korespondis per Esperanto, do sen- 
dube estis esperantisto. Tutmonde konata etnografo, antropologo, aktiva li- 
tova esperantisto Antanas Poŝka (1903-1992) uzis ĝis 1931 familian nomon 
Paŝkeviĉius. 

Por junaj esperantistoj mi volas prezenti personon, kies verko aperis en 
1968 kaj estis surtabla libro de ĉiu aktiva esperantisto. Temas pri Ermar 
Pavloviĉ Svadost-Istomin, aŭtoro de ruslingva libro “Kaic B03HHKHeT Bce- 
o6iuhh h3bik? (Kiel estiĝos tutmonda lingvo?)”. La origina nomo de la 
aŭtoro estas Istomin Nikolaj Pavloviĉ (1907-1971). La pseŭdonimoj origi- 

nas el la nomo de lia patrino Ernestina Martinovna = Ermar kaj el slo- 
gano “svojego dostignu” = Svadost. 

Dum la kompilado mi ne sciis kiel prezenti personon konatan laŭ pseŭ- 
donimo: ĉu prefere laŭ la pseŭdonimo aŭ laŭ la origina familia nomo? La 
problemeton jam delonge solvis kompilintoj de la tutlandaj enciklopedioj. 
Ekzemple: Stalin (v. Gugaŝvili), Lenin (v. Uljanov). Mi solvis tiel: en alfa- 
beta listo estas indiko “Janka Maŭr v. Fjodorov Ivan Mihajloviĉ”; en la tek- 
sto - “Fjodorov (ps. Janka Maŭr) Ivan Mihajloviĉ...” 

Transskribo de familiaj nomoj 

Ne estas sekreto, ke esperantistoj mem preferas iom modifi siajn no- 
mojn laŭ Esperanta transliterado. E1 tio rezultiĝas, ke rusa blinda pedagogo, 
vojaĝinto, verkisto Jeroŝenko Vasilij Jakovleviĉ (1890-1952) iĝis Ero- 
ŝenko. Arhangelska ĵumalisto kaj iniciatinto de proleta E-korespondado 
Jerjuhin Aleksandr Prokopjeviĉ (1901-1959) iĝis Erjuhin. Jumalisto Flejs 
Jefim Manuiloviĉ (1903-1979) iĝis Efim. Malnova esperantisto kaj popu- 
lariganto de Esperanto Jevstifejev Nikolaj Petroviĉ (1866-1943) iĝis 
Evstifejev. 

Feliĉe E-poetino Jevsejeva Ludmila Ivanovna (1913-1980) restis kun 
origina transskribo de la familia nomo. (Ankaŭ Sergej Jesenin, Otto Jesper- 
sen ktp.). 

Mi en mia laboro sekvis la firmiĝintan manieron. Se la nomon oni uzis/- 
as kun “e”, do mi imitas ĝin; se kun “je”, mi uzas tian “je”-formon. 

La urbaj nomoj preskaŭ ĉiam sekvas la “e”-formon: Ekaterinodaro, 
Ekaterinoslavo, Ekaterinburgo, Erivano ktp. 

Sed pli gravan atenton petas transskribo de la nomoj, kiuj post E- 
transliterado iĝas nerekoneblaj. Ekzemple estis aktiva esperantisto kiu ma- 
jstre deklamis versaĵojn de Gorkij, Puŝkin k.c. Temas pri PbinibKoe Nikolaj 
Nikolajeviĉ (1913-1973), kiu post la nereveno en 1965 el eksterlanda E- 
konferenco restis en Okcidento kaj mortis en Londono; lia nomo estis 
prezentita kiel: “Rytjkov”. Sed kiel transskribi la familian nomon de alia 
aktiva esperantisto: IlbiJiee Aleksandr Nikolajeviĉ (1894-1978?): Pyljov, 
Pilev? Sed estas granda diferenco inter Ilbinee kaj IJujiee. Mi solvis la prob- 
lemeton tiel: Rytjkov (PbiTbKOB) N.N. kaj Piljov (IlbuieB) A.N. 

Estas pardoninda la moligo de rusaj virinaj nomoj: Helena el Jelena, 
Halina el Galina. Sed iam mi trovis nomon de fama E-aganto Demidjuk 
Grigorij Prokopjeviĉ (1895-1985) kiel Gregor, ankaŭ kompilinton de 
granda R-E vortaro Izgur Ilja Juhimoviĉ (1881-1937) kiel Elio. 

Sed tute ŝokas moligo de ukrainaj familiaj nomoj. Ekzemple dum multaj 
jaroj estis Harkovskij, sed jam aperas Harjkovsjkij. Tute vane ukrainaj 

samideanoj provas molan signon transskribi per “j”, ĉar la nomo iĝas 
komplike prononcebla. 

Pri nacieco de la esperantistoj 

Pri la biografia parto de la supre citita verko de H.Gorecka kaj 
A.Korĵenkov iuj riproĉis, ĉar ne por ĉiu persono estis indikita lia nacieco. 
Tio estas tute kompreneble: ne ĉiam esploristo povas firme indiki naciecon 
de iu persono. Laŭ mi: se estas sciata nacieco de esperantisto, do ĝi devas 
esti indikita. 


Pri kontribuo de esperantistoj por Esperanto 

Verdire ne ĉiam oni povas kontribui por Esperanto. Estas esperantistoj, 
kiuj ordinare vivas, babilas, vizitas klubajn kunvenojn, korespondas per 
Esperanto, de tempo al tempo prelegas ktp. Ĉu tiuj modestaj personoj meri- 
tas esti notitaj en la Biografiaro? Ĉar abundas jenaj ekzemploj: 

Bogdanov Ivan (1896 - 6.10.1928). En Ĉerepovec sin pendigis per 
ŝnuro, pro longa senlaboreco kaj malfeliĉa vivo, malnova 
esperantisto, s-ano Ivan Bogdanov (32-jara fraŭlo). Ne povis lia 
doloranta koro toleri la multjaran suferadon en malfacila vivo pro 
senlaboreco, ne povis la volo deteni lin de tiu malbona penso - 
morto, kaj li perdis la ekvilibron de siaj fortoj, animo kaj menso, 
kaj li ekprenis kiel solan konsolon por sia doloranta animo la 
sinmortigon 1 . 

Alia kazo estas ĉe jena persono: 

Petrov Nikolaj Ivanoviĉ (1939 - 20.03.2004); mortis dum operacio, 
aktiva esperantisto el Viborg, klerulo kaj instruisto. 

Mi scias, ke Petrov N.I. estis aktiva esperantisto, sed mankas informoj 
pri lia poresperanta agado. Tamen por mi ne estas diferenco, ĉar mankas 
informoj pri ambaŭ personoj. Oni devas serĉi. 

Kion konsideri dum la kompilado? 

La demando ne estas hazarda, ĉar estas personoj, kiuj famiĝis ĝuste pro 
siaj profesiaj agoj kaj malmulte en Esperanto. Ekzemple mi volas prezenti 
subajn informojn: 

Makaŝvili Zurab Aleksandroviĉ (|1998). E-1957. Kandidato pri 
biologiaj sciencoj, laboranto de la Centra botanika ĝardeno ĉe 
Akademio de Sciencoj de Kartvelia SSR, pentristo. M. finis ke- 
mian fakultaton, sed ĉefe laboris pri biokemio. Aŭtoro de vico da 
artikoloj pri abelbredado: “Mielo”, “Poleno”, “Propoliso”, 


1 Heroldo de Esperanto, M ? 43 (487), 26.10.1928 

“Medicina abelbredado serve al homo”, “Konversacioj pri medi- 
cina abelbredado”. M. estas aŭtoro de ruslingvaj verkoj “Termi- 
naro pri abelbredado” (1972), “Propoliso - natura medikamento” 
(1977). Eldonis grandan abelbredadajn temajn “Rusa-Kartvela” 
kaj “Kartvela-Rusa” vortarojn. Estas tradukinto de Ŝota Rus- 
taveli-verkoj: “Aforismoj” (1983) kaj “Kavaliro en tigra felo” 
(1989). Mortis en Tbilisi. 

E1 la teksto oni komprenas, ke Makaŝvili estas fakulo pri abelbredado, 
sed liajn E-tradukojn oni ne povas supertaksi. Pro siaj E-tradukoj li mencii- 
ĝas apud Zamenhof, Grabowski kaj aliaj majstroj de la tradukarto! Sed pri 
Makaŝvili kiel homo kaj esperantisto mankas informoj. 

Ankaŭ abundas informoj pri profesia agado de Ĥovanskij Aleksej Ni- 
kolajeviĉ (1916-1996): li estas aŭtoro de deko da libroj pri matematiko kaj 
muzikaj verkoj, estis kandidato de fizik-matematikaj sciencoj, docento de 
Kaliningrada Ŝtata Universitato. Li partoprenis en tutsovetia kongreso de 
matematikistoj (1961). En la Ŝtata Arkivejo de Kaliningrada regiono estas 
deponitaj diversaj materialoj kaj E-korespondado de Ĥ. kun ekster- kaj 
enlandaj esperantistoj. Sed mankas informoj pri lia poresperanta agado. 

E1 du supre prezentitaj ekzemploj venas konkludo: necesas registri ĉiujn 
por-Esperantajn atingojn de personoj kaj skize prezenti ĉefajn profesiajn 
fruktojn. 

Se iu diros, ke kompili biografieton pri ajna esperantisto nuntempe estas 
tute simple, ĉar dank’ al Interreto estas konsulteblaj grandaj en- kaj ekster- 
landaj enciklopedioj, estas adresoj de arkivejoj kaj muzeoj, ke oni povas 
konsulti Vikipedion kaj ceterajn retejojn, mi diros “jes”. 

Sed oni ne forgesu, ke por kolekti informojn pri unu sola persono nece- 
sas trafoliumi dekojn da E-ĵurnaloj kaj gazetoj, trovi rememorojn de sam- 
tempuloj, trarigardi dokumentojn en arkivejoj, ricevi konsilojn kaj konsul- 
tojn de fakuloj ktp. Ĉi tie ne estas menciite pri la perdo de tempo, energio 
kaj mono dum la informkolektado. 

Mi persone kompilis abundajn kaj riĉajn biografiojn en la rusa pri 
dudeko da esperantistoj kaj en Esperanta lingvo pri la dekopo: 

Borovko Nikolaj Afrikanoviĉ (1863-1913); 

Cvetkova Varvara Petrovna (1910-1999); 

Demidjuk Grigorij Prokopjeviĉ (1895-1985); 

Devjatnin Vasilij Nikolajeviĉ (1862-1938); 

Kazi-Girej Nikolaj Aleksandroviĉ (1866-1917); 

Podkaminer Semjon Naumoviĉ (1901-1982); 

Postnikov Aleksandr Aleksejeviĉ (1880-1925); 

Stojan Petr Evstafjeviĉ (1884-1961); 

Seppik Henrik (1905-1990); 

Saĥarov Aleksandr Andrejeviĉ (1865-1943). 

Verdire la laboro ne estas laŭ miaj fortoj. Estus pli produktive kompili la 
biografiaron en teama komuna laboro. Mi vidas la laboron tiel: mi prezen- 
tas jam ekzistantan alfabetan liston kun esperantistaj biografietoj. Persono, 
kiu majstre regas komputilon, estras la aferon en iu forumo: li akumulas 
ricevitajn korektojn, detalojn, datojn ktp. kaj renovigas la dosierojn. Post 
unu-du jaroj oni povas eldoni la ĉefajn atingojn de la kompilintoj kaj 
daŭrigi la laboron. 

Anatolo Sidorov (Sankt-Peterburg) 

SZYMBORSKA EN “ORIENTO-OKCIDENTO” 

Mi inventas la mondon estas la 50-a titolo kiu 
aperas en la Serio “Oriento-Okcidento”. La kolekto de 
poemoj de Wislawa Szymborska estas ĵus eldonita de 
Bjalistoka Esperanto-Societo kaj Podlaĥia Libraro Lu- 
kasz Gomicki. 

Wislawa Szymborska (1923-2012) estis pola po- 
etino, eseistino kaj tradukistino, kiu en 1996 ricevis la 
Nobel-premion pri literaturo. Siaj verkoj apartenas al 
la plej multe tradukitaj en la pola literaturo. En la 
laŭdparolado ĉe la Nobel-premia ceremonio ŝi estis 
prezentita kiel “reprezentanto de la nekutima pureco 
kaj forto de poeta rigardo”, ĉar ŝia poezio estas “respondo al vivo, maniero 
de vivo kaj laboro pri vorto kiel penso kaj sentemo”. 

La 339-paĝa Mi inventas la mondon estas la unua poemaro de Szymbor- 
ska en Esperanto. La poemojn el la tuta periodo de ŝia verkado (1945- 
2012) elektis kaj enkondukis Wojciech Lig^za, kaj tradukis Tomasz 
Chmielik, Istvan Ertl, Danuta Kowalska, Lidia Liggza, Kris Long, Adam 
Lomnicki, Martyna Taniguchi kaj Wlodzimierz Wesolowski. La libron 
akompanas la teksto de la parolado de Szymborska ĉe la ricevo de la No- 
bel-premio. 

La bele bindita libro estas aĉetebla ĉe la Libroservo de UEA kontraŭ 
20,70 eŭroj. En la Serio “Oriento-Okcidento” diversaj eldonejoj aperigas 
sub aŭspicioj de UEA verkojn aparte gravajn kaj reprezentajn de naciling- 
vaj literaturoj. Per la eldonserio la esperantistoj kontribuas al la Programo 
de Unesko por Reciproka Studado kaj Aprezado de Kulturoj. 

Gazetaraj Kontunikoj de UEA 

LA 4-a LERNEJA LINGVA FESTIVALO EN KALUGA 

La 18-an de aprilo, sabate, pasis la 4-a Lemeja Lingva Festivalo en 
Kaluga, kiu naskiĝis helpe de la Moskva Esperanta Asocio MASI (MEA 
MASI) - organizanto de la Moskva Lingva Festivalo. Ekde tiam MEA 
MASI estas la konstanta kunorganizanto de la Kaluga festivalo, menciata 
en ties programo kune kun la Departemento pri klerigo de la urbo Kaluga. 

La festivala programo en Kaluga skeme ripetas tiun de la moskva: la 
malfermo kun emociaj allogaj anoncoj fare de la lingvaj prezentontoj, la tri 
blokoj de la lingvaj prezentoj (po 14 samtempaj 40-minutaj programeroj en 
unu bloko) kaj fme - belega koncerto kun enmanigo de la dankfolioj al la 
instruintoj. Ĉi-foje la dankfoliojn ricevis 11 moskvaj festivalanoj, kiuj re- 
aligis 24 el 40 kalugaj programeroj. E1 inter la 11 instruintaj moskvanoj 5 
estis esperantistoj-MASI-anoj. Kiel ĉiam, dufoje estis prezentita Esperanto, 
al la tre atenta kaj dankema juna publiko, vere impresita de la konatiĝo kun 
la elstara lingva fenomeno kaj ĝia historio. 

La festivalo en tiu ĉi fojo pasis en la gimnazio Nal9, kiu apenaŭ kapablis 
enloki ĉiujn dezirantojn. La presitaj programoj ne sufiĉis, la seĝoj dum kel- 
kaj prezentoj en niaj klasoj ne sufiĉis. 95% de la vizitintoj estis lemejanoj 
inter la 5-a kaj 11-a klasoj (11 -17-jaruloj), mem elektintaj tiel pasigi la sa- 
batan tagon. Nature estas, ke speciale allogadis ilin la lingvoprezentoj de la 
samaĝuloj: la 14-jara okklasano Ivan Sapogov (la novgreka lingvo) kaj la 
17-jara Kuzjma Smimov (la klingona kaj la skota) - ambaŭ esperantistoj- 
MASI-anoj. Dum la prezentado de Esperanto la geknaboj multe demandis 
pri tiuj ĉi junuloj - iliaj ekzemploj inspiris multajn lemi Esperanton. 

Irina Gonĉarova, 
kunordiganto de 
MEA MASI, 
direktoro de Moskva 
Lingva Festivalo, 
prezentanto de Espe- 
ranto en la Ka/nga 
Lerneja LF 

NOVA ĜENERALA DIREKTORO: 

TRI KANDIDATOJ INTERVJUOTAJ 

En februaro 2015 la Estraro de UEA anoncis konkurson por la posteno 
de Generala Direktoro, celante trovi posteulon por Osmo Buller post lia 
emeritiĝo en la unuaj monatoj de 2016. La limdato por kandidatiĝoj estis la 
31-a de majo. 

Gis la limdato venis ses kandidatiĝoj. Post pluretapa diskutado, la 
Estraro decidis inviti tri el la kandidatoj al persona intervjuo en Lillo, la 24- 
an de julio, unu tagon antaŭ la komenco de la 100-a Universala Kongreso. 

La tri kandidatoj invititaj al intervjuo estas Konrad Andrzejuk el Pol- 
lando, Veronika Poor el Hungario kaj Nikola Raŝiĉ el Nederlando. 

Ni estas kontentaj fronti elekton inter pluraj interesaj kaj kapablaj kan- 
didatoj, komentis d-ro Mark Fettes, Prezidanto de UEA. La intervjuoj 
donos okazon porpli fundaj diskutoj pri la direktoj, prioritatoj kaj kondiĉoj 
de la laboro. Ni serĉas homon, kiu povos gardi la plej gravajn tradiciojn 
kaj trajtojn de UEA, sed ankaŭ kungvidi procezon de renovigo kaj moder- 
nigo. 

Gazetaraj Komunikoj de UEA 

JESPER JACOBSEN GVIDOS IKU EN LILLO 

D-ro Jesper Lykke Bannier-Jacobsen estis nomumita de la Estraro de 
UEA kiel la rektoro de la 68-a sesio de la Intemacia Kongresa Universitato, 
kiu okazos kadre de la 100-a Universala Kongreso de Esperanto en la 
franca urbo Lillo. 

D-ro Jacobsen, dandevena fizikisto, estas profesoro ĉe la Universitato 
Pierre kaj Marie Curie en Parizo. Krom kiel rektoro de IKU, li kunlaboras 
por la 100-a UK kiel membro de la Loka Kongresa Komitato pri tradukado. 
Li estis ankaŭ kunlaboranto pri fiziko por la nova eldono de Plena Ilustrita 
Vortaro. 

La ĉi-jara IKU proponos dek prelegojn anstataŭ naŭ kiel kutime. La 
prelegoj estis jam pli frue elektitaj de la Estraro de UEA laŭ la propono de 
la Komisiono pri IKU. Iliaj resumoj estas legeblaj en la retejo de IKU 
<http://www.uea.org/teko/IKU/20 15>. 

Gazetaraj Komunikoj de UEA 

BIBLIOTEKA APOGO BACHRICH 
ATENDAS SUBVENCIPETOJN 

UEA disdonos por la dua fojo subvenciojn el la Biblioteka Apogo Maria 
kaj Johano Bachrich por helpi pliriĉigi kolektojn de Esperanto-bibliotekoj. 

La komenca kapitalo (20 000 USD) de tiu speciala fondaĵo estis donacita 
de la gefiloj de ges-roj Bachrich pasintjare. La eminenta venezuela esper- 
antisto Johano Bachrich (1921-2005) estis Honora Membro de UEA kaj 
longtempa motoro de Venezuela Esperanto-Asocio. Ankaŭ lia edzino Maria 
(1936-2011) estis esperantisto. 

Biblioteka Apogo Bachrich povas subteni Esperanto-bibliotekojn, kiuj 
ne estas fmancataj de ŝtata, urba aŭ alia ekstermovada instanco. La subven- 
cioj estas uzeblaj por akiri librojn aŭ aliajn varojn, kiuj estas aĉeteblaj ĉe la 
Libroservo de UEA. 

Por peti subvencion, oni sendu priskribon pri la biblioteko kaj liston de 
dezirataj libroj aŭ aliaj varoj, ordigitaj laŭ prefero. La petoj atingu la Cen- 
tran Oficejon de UEA ĝis la 30-a de aŭgusto 2015 papere (Nieuwe Bin- 
nenweg 176, 3015 BJ Rotterdam, Nederlando) aŭ retpoŝte <direk- 
toro@co.uea.org>. 

Gazetaraj Komunikoj de UEA 

FORPASIS ANTANAS MEKYS (1917-2015) 

La 18-an de junio forpasis en Vilno litova es- 
perantisto Antanas Mekys, Honora Membro de 
UEA ekde 2003. Li naskiĝis la 17-an de novem- 
bro 1917 en la vilaĝo Vilŭnaiĉiai de la distrikto 
Pakruojis. En 1940 li finis instruistan lemejon en 
Siauliai kaj en 1946 la ekonomikan fakultaton de 
Vilna Universitato, ĉe kiu li lektoris kvar jarojn 
kaj poste laboris ĉe la ŝtata komitato pri planado 
ĝis sia emeritiĝo. Pri Esperanto li ekinteresiĝis 
en 1933, sed serioze li ekstudis ĝin kaj ekaktivis 
movade en 1959. Ekde 1965 li estis aktiva 
kursgvidanto. 

Mekys preparis kaj gvidis korespondan Esperanto-kurson, kiun finis pli 
ol 100 personoj. Li verkis ankaŭ tri diversspecajn lemolibrojn: por lernan- 
toj, por klubkursanoj kaj por junularo. Car ne eblis oficiale eldoni ilin, ili 
aperis samizdate. En la periodo 1971-1973 li verkis gazetan kurson, kiun 
publikigis naŭ distriktaj gazetoj kun la suma eldonkvanto pli ol 100 000 
ekz. Tiu kurso kaj ĝiaj fmintoj fariĝis bazo por la organizita movado en la 
koncemaj urboj kaj distriktoj. En 1972 simila kurso aperis en la tutlitova 
monata revuo Moksleivis (Lernejano) en 80 000 ekz., kiu en 1988-1991 re- 
publikigis ĝin en 65 000 ekz. En 2001 ĝi aperis ankaŭ kiel libreto kun la 
nomo Esperanto - Poŝa lernilo. En 1974 Mekys verkis kaj surbendigis 
sonkurson por memlemantoj kaj distribuis ĝin tutrespublike. Tion li faris 

propramone, sed lia plej grava lemolibro, la 184-paĝa Esperanto kalbos 
vadovelis, aperis jam oficiale ĉe la eldonejo Alma Littera en 3000 ekz. en 
2001 . 

Mekys verkis ankaŭ originalan poezion, publikigante la kolektojn Par- 
donu min, Muzo (1997), Fore de parnaso (2002) kaj Labirinto (2005). Pri 
siaj spertoj kiel Esperanto-instruisto Mekys rakontis en artikolserio en la 
revuo Litova stelo. La artikoloj aperis broŝurforme sub la titolo Kiel mi 
lernis kaj instruis Esperanton (2001). Mekys esploris ankaŭ la historion de 
la litova movado, aperigante studojn en ses kajeroj de Esperanto en Litovio 
(1997-2000), i.a. kun la biografioj de 222 litovaj esperantistoj. Sian vivovo- 
jon Mekys registris en la rememoroj Cis morto (2009). 

Kelkaj generacioj de litovaj esperantistoj lernis el la lemolibroj de 
Mekvs. Li estis tute prave estimata de litovaj esperantistoj. Antanas Mekvs 
estis viva ekzemplo de fideleco kaj multjara servado al idealoj de esper- 
antismo, diras Povilas Jegorovas, prezidanto de Litova Esperanto-Asocio, 
pri la signifo de la forpasinto por la litova movado. 

Gazetaraj Komunikoj de UEA 

UEA HAVAS JAM PLI DA MEMBROJ OL EN 2014 

Kun kresko je 124 membroj UEA haltigis pasintjare la falon en sia sta- 
tistiko kaj registris entute 5027 individuajn membrojn. Ĉi-jare la nombro 
kreskas ankoraŭ pli forte kaj jam komence de junio superis la defmitivan 
pasintjaran nombron. La 7-an de junio estis registritaj jam 5050 membroj. 
Tio estas je 545 pli multe ol en la sama tago pasintjare. La ĉi-jara kresko 
sekvas ĉefe el la populareco de la 100-a UK en Lillo, al kiu ĝis la komenco 
de junio jam aliĝis preskaŭ same multe da kongresanoj kiel al la tri antaŭaj 
UK-oj sume. Tiun t.n. kongresan efikon kaŭzas tio, ke la kongreskotizoj es- 
tas malpli altaj por tiuj, kiuj aliĝas al UEA minimume kiel Membro kun 
Jarlibro. Entute 775 kongresanoj de la Lilla UK ne membris en UEA pas- 
intjare sed kotizis ĉi-jare. Tamen UEA povis bonvenigi inter siaj membroj 
ankaŭ 380 esperantistojn, kiuj ne aliĝis al UK. Kiu ankoraŭ ne 
(re)membriĝis por 2015, povas daŭre fari tion. Plej facile tio eblas per la 
reta aliĝilo <http://www.uea.org/alighoj/alighilo>. 

Gazetaraj Komunikoj de UEA 

>kultura revuo 


Mikaelo Bronŝtejn 

Mi stelojn jungis al revado... 

romanfragmento 1 

Talis 

1 . 

Internaciaj ligoj de militistaj korespondantoj 

Fragmento el la rezolucio de V-a konsultiĝo de militistaj korespon- 
dantoj de la Okc. Milit. Distr. (Aprilo 1926) 

La konsultiĝo aparte rimarkigas la atingojn de “Krasnoarmejskaja 
Pravda ” kaj de la militsekcio de belorusiaj esperantistoj en lanĉo de ligoj 
kun alilanda gazetaro kaj korespondantoj kaj opinias necesa tiujn ĉi ligojn 
ĉiamaniere vastigi kaj firmigi, postulante ĉeftaske plej proksimtempan en- 
gaĝon de la militkorespondantoj mem en la internaciajn ligojn. 

“Meĵdunarodnij jazik ” MM 20-22,1926 

Se oni demandus, kiel pasis liaj lastaj du jaroj, li sen longa meditado re- 
spondus: fulme. Efektive, la eventoj de tiuj du jaroj estis tiom densiĝintaj 
en la tempo, ke la tempo mem restis absolute ne rimarkita de Talis. Teoriaj 
lecionoj kaj praktika ekzercado en la Altlemejo por la Ruĝaj Komandantoj, 
nokta prepariĝo al la ekzamenoj en la fino de ĉiu semestro, la bmeta edziĝ- 
festo kun nur dekduo da invititoj, dolĉaj momentoj kun la juna edzino, pene 
ricevita permeso por kurta vizito al la gepatroj en la burĝan Latvion, 
naskiĝo de la unua filino... Iel li trovadis minutojn por respondi al kelkaj 
Esperantaj korespondamikoj, sed apero en la esperantista medio de la ĉe- 
furbo estis nur fantazio, reveto inter multaj revoj pri agoj nepre farendaj ĉe 
ia subita liberiĝo de ĉiuj aferoj. Alia revo lia, pli granda, pli obsedanta lin, 
estis militservado en iu danĝera loko. Li revis pri tio ekde la junaĝo, kaj eĉ 

1 Daŭrigo. La komencon vidu en REGo N° 2 (87). 

nun, havante la familion, li opiniis, ke liaj intemaj ecoj de vera soldato, ofi- 
ciro, povus malkovriĝi kaj evolui nur en situacio vere milita. La oficado en 
Kremlo opresis lin ĝis plena naŭzo, sed li estis ĝisosta soldato kaj ne imagis 
malobeon al ajna estra ordono. 

La dujaran studadon en la Altlemejo li akceptis kiel sian ŝancon ŝanĝi la 
sorton, rompi la kmston de sia stato, kien lin ekzilis la destino. Guste pro 
tio li agis laŭ la vaste konata konsilo de Trockij, t.e. “rodis graniton” de la 
milita scienco, fortigis la korpon per ĉiutagaj trejnadoj, spertiĝis pri ĉeval- 
rajdado, uzo de ĉiuj alireblaj pafiloj kaj eĉ sukcesis altigi sian posedon de la 
germana lingvo ĝis tre estiminda, preskaŭ senakĉenta nivelo. Kelkaj kole- 
goj el inter la ontaj mĝaj komandantoj opiniis lin, la plej altpoentan studen- 
ton, sekanima karieristo, sed tio estis nur envio. Lia ĉiama trankvilo, lia 
senriproĉa honesto, lia helpopreto, des pli lia kapablo prezenti sian helpon 
sen nepra interesiĝo pri ties bezongrado provizis lin per multaj sinceraj 
amikoj kaj per senkondiĉa estimo de la plimulto. 

Post sia lasta ekzameno, komence de febmaro Talis tamen sukcesis por 
horeto viziti la Palacon de Laboro en Solanka, t.e. aperi en esperantista 
kunveno. Multis novaj nekonataj vizaĝoj, sed ankaŭ iamaj konatoj ĉeestis 
kaj ĝoje salutis lian reaperon. 

- Ho, kiun ni vidas?! - eksklamaciis la samalta kaj samaĝa Grigorij 
Demidjuk, brakuminta lin ĉe la eniro en la kunvensalonon. - La 
revolucia Ruĝarmeo fmfme vizitas nin por defendi kontraŭ ĉiaj ma- 
lamikoj! Saluton, saluton! Kiel vi fartas, kamarado mĝa komandanto? 

- Saluton, Grigorij! - respondis Talis. - La mĝkomandanto ankoraŭ ne 
oficialigita. Tamen mi tre ĝojas vidi vin. 

- Kial, kial ne oficialigita? - scivolis kelkaj alkurintoj al la ekkrio de 
Grigorij. 

- Nur antaŭhieraŭ mi plenumis la lastan ekzamenon, - diris Talis, iom 
mĝiĝinta pro troa atento de la ĉeestantoj. - La diplomon mi ricevos 
post semajno. Kune kun ordono pri la loko de mia militservado. 

- Saluton, Talis! Ankaŭ mi ĝojas vidi vin, - Vera penetris al li tra la 
amaseton. - Ĉu la ordono povas direkti vin el Moskvo tre foren? 

- Mi eĉ revas pri tio, - sincere respondis Talis, kun miro rigardante la 
elstaran ventreton de Vera. 

Si rimarkis lian gapan rigardon. 

- Konatiĝu kun mia edzo, mi petas, - ŝi diris. - Slavik, venu, venu! Jen 
estas li, mia edzo... 

Si prenis la manon de la alirinta krispa junulo. 

- Semjon, - diris la junulo. - Semjon Altman. 

- Mi ĝojas... - diris Talis etendante la manon por manpremo. - Kaj mi 

gratulas vin, Semjon. Via elekto estas brila, ĉar tiu ĉi belulino estas 
enviinda edzino. Ĉu vi estas moskvano? Mi demandas, ĉar mi ne vidis 
vin antaŭe inter la moskvaj esperantistoj. 

- Ne, ne, - ridetis Semjon. - Mi naskiĝis en Ukrainio, sed dum kelkaj 
jaroj mi loĝas en Leningrado... la lastan jaron - kun Vera. 

- Ni venis, ĉar mia onjo estas grave malsana... - sekvis lin Vera. 

- Ho, mi bedaŭras, - diris Talis. - Mi memoras kaj ŝatas ŝin. Onjo Nina 
estas tre ĉarma, transdiru al ŝi mian saluton kaj bondezirojn por ŝia re- 
saniĝo. 

- Nepre, Talis, - respondis Vera. - Dankon... Jen do ni venis por revidi 
la amikojn, kaj bonŝance ankaŭ vi estas ĉi tie... 

- Vera, ĉu vi bonvolos prezenti min al tiu ĉi bela oficiro? 

La voĉo de Francine venis de post la dorso de Vera, sed tuj aperis ankaŭ 
la posedantino de la voĉo kun la plej ĉarma el ŝiaj ridetoj, direktita al Talis. 
Ankaŭ Vera ridetis. 

- Do, Talis, volu konatiĝi kun mia bona amikino Fransin’. Ŝi ŝategas al- 
tajn belajn virojn, sed, Fransin’, vi devas scii, ke ankaŭ la edzino de 
Talis estas tre ĉarma. 

- Fi, Vera! - kun imita indigno paŭtis Francine. - Mi ne dubas, ke tiom 
elstara viro povas kunvivi nur kun ĉarmega edzineto. Kaj mi tute ne 
intencas konkurenci kun ŝi. Ĉu vi jam havas infanojn, Talis? 

- Jes, - diris Talis. - Knabineton. Du jarojn aĝan. 

- Ĉu knabineton?! Ho, Talis, mi envias! - krietis Vera. - Ankaŭ mi 
ŝatus knabinon, sed mi sentas, ke nepre naskiĝos knabo. 

Levinte la kapon, Talis ekvidis plian konaton - Drezen staris malantaŭ 
la rondo, ĉirkaŭanta la militiston, kaj rigardis lin, elokvente zorgante, ke 
Talis atentu lian ĉeeston. Rimarkinte la renkontan rigardon, li tuj iris al 
Talis, dirante: “Permesu, samideanoj, permesu!” La homoj flankeniĝis, 
Drezen ekstaris vid-al-vide antaŭ Talis, etendante la manon. 

- Saluton, kamarado komandanto! - li diris laŭte. - Bonan revenon al 
nia esperantista rondo! 

- Saluton, Emest Karloviĉ, - respondis Talis, forte premante ties ma- 
non. - Mi revenis, sed eble tio estas mia adiaŭa vizito. Baldaŭ mi de- 
vos foriri al iu konstanta loko de mia militservado. 

- Nu, ne diru pri la konstanteco, - ridetis Drezen. - Oficiro estu preta al 
ofitaj transloĝiĝoj. Tamen, dum vi restas en Moskvo, vi povus grave 
helpi nin. La Esperanto-movadon tutlandan kaj eĉ la intemacian. 

- Mi pretas... - rediris Talis. - Sed kiamaniere? Ĉu estas sekreta afero? 

- Ne nepre, - Drezen denove ridetis. - Viaj geamikoj rajtas aŭdi. Vidu, 
kamarado Berzinŝ, interkonsentinte kun la gvidantoj de SAT, ni ŝatus 

inviti ĉi-jare la kongreson de tiu proleta esperantista unuiĝo al ni, en 
Leningradon. Vi scias, ke mi havas certajn kontaktojn en Kremlo, do 
la dokumentoj, prezentitaj de SEU, ricevis jam ĉiujn aprobojn, krom 
tiu de NKVD 1 . La paperoj kuŝas tie, en GPU 2 pli ol monaton, kaj la 
instanco hezitas subskribi. Mi povus, certe, mem iri tien. Sed... - li 
mienigis strangan rideton, - ... sed mi, samkiel ĉiuj, evitas ofte viziti la 
sidejon de tiu estimata instanco. 

- Mi ne scias, ĉu mi povas iel helpi, - diris Talis iom hezite, sed sen 
embaraso. - Ja mi ne oficas en GPU. Sed ĉeokaze mi provos paroli 
kun iu konato - almenaŭ por informiĝi pri la nuna stato de la afero. 

- Tio taŭgas, - kontente diris Drezen. - Dankon. Informiĝu. Kaj bon- 
volu poste informi min. 

2 . 

Sportuloj de grandega Moskva Khibo “KOR "(Stadion) kor. k. interŝ. 
fotojn k. gaz. Kun proletaj sportorganizoj pri piedpilko, volejpilko, 
korbpilko k. manpilko (laŭn-teniso), Moskvo, Kalanĉevska placo, Khtbo 
“KOR ” - Esp. 

“Sennaciulo” JSs 3,1926 

Ritma frapado de trajnaj radoj eniris la vivon de Talis. Jam la duan nok- 
ton tiu frapado akompanis liajn pensojn. Restis ankoraŭ du tagnoktoj de tra- 
jnumado. Aŭ tri - se estos malbonŝanca la trajnŝanĝo. En la fmo de la longa 
vojo, en la mistera Turkestano, lin atendis la posteno de vickomandanto en 
montara limgardista taĉmento. La posteno, kredinde, pli vigla, pli proksima 
al efektivigo de liaj revoj kaj aspiroj. 

Mirdza trankvile dormis, brakuminte la etulinon Biruta. Li rigardis ilin 
kun tenero - la plej karajn homojn en la tuta mondo - kaj la maltra nk vilo 
refoje atakis lian animon. Jes, lia Mirdza estas sana kaj tolerema virino, 
certe ŝi bezonos ne multan tempon por adaptiĝi en la suda klimato. Sed la 
knabino!.. Nu... tamen ili loĝos enurbe, ne en la limgardista kazemo. Okdek 
kilometrojn for de li, sed en normala, pli-malpli komforta loĝejo. Ĉio devas 
esti en ordo... nur la dormo ial ne venis al li jam la duan nokton. Kial? 

Li konfesis al si mem, ke tiu ĉi vojo ne estis atendata aŭ aspirata antaŭe. 
Tiam, antaŭ la distribuo de oficlokoj inter la diplomiĝintaj komandantoj, la 
revoj portis lin pli foren. A1 Manĉurio aŭ al la ĉina landlimo, kie daŭre fu- 


1 NKVD (mll. rus.) - Narkomato de Internaj Aferoj 

2 GPU (mll. nts.) — Ŝtata Politika Administracio —fako de NKVD, anstataŭinta la 
iaman CK (Eksterordinaran Komisionon). 

riozis milito, kie liaj oficiraj scioj kaj talentoj kiel suplemento al la kuraĝo, 
kiun li sentis inteme, povus montri sin en plena brilo. 

Tamen, lia destinprizorganto, kaŝanta sin ie en la ĉiela alto, kovis aliajn 
planojn. Kelkajn tagojn antaŭ la solena enmanigo de la diplomoj kaj ofi- 
cvojaĝaj direktivoj Talis estis invitita al sia antaŭlonga ĉefo, iama koman- 
danto de la latvaj fusilistoj Jakobs Peters. Talis iom maltrankviliĝis, ĉar 
nuntempe Peters okupis tute alian postenon, senrilatan al la okupoj de 
Talis. Vicestro de GPU - la posteulo de tiu timiga kaj timinda Eksterordi- 
nara Komisiono, efektiviganta la mĝan teroron, proklamitan de la proleta 
diktaturo responde al la terorismaj fiagoj de la blankuloj. La dekstra mano 
de Dzerĵinskij, de la “fera Felikso”. Kompreneble, Talis ne havis specialajn 
kaŭzojn por ia ajn timo, sed la subita alvoko rompis lian trankvilon per 
amara antaŭsento de eksteratendaj sortoŝanĝoj. 

La fortika korpulenta kvardekjarulo Peters renkontis lin plej amike. Post 
la eniro kaj formala militista saluto de Talis li leviĝis, ĉirkaŭiris sian 
enorme grandan ofican tablon kaj, proksimiĝinte al Talis, forte brakumis 
lin. 

- Nu, saluton, saluton, fdeto! - diris li kun malkaŝa ĝojo. - Delonge mi 
ne vidis vin, knabo, sed mi estas informita pri via progreso. Estas la 
kaŭzo ankaŭ por mia fiero, kaj mi gratulas vin! 

La ruĝiĝinta Talis ne imagis, kiel li reagu al tiu neformala akcepto. 

- Mi dankas, kamarado komandanto... - balbutis li, sed Peters frapetis 
lian ŝultron kuraĝige. 

- Dume forgesu pri la formalaĵoj, knabo! - diris li. - Ni estas sampatm- 
janoj, kaj ni ĉiam estis ĉe la sama fla nk o de la barikado en niaj bataloj. 
Sidiĝu kaj nomu min Jakobo, mi petas. 

- Bone, Jakobo, - Talis obeeme okupis seĝon ĉe longa tablo, perpendi- 
kulara al la tablego de la mastro. 

Peters ne okupis sian estran apogseĝon. Li ĉirkaŭiris la longan tablon, 
sidiĝis kontraŭ Talis kaj rigardis liajn okulojn. Talis atendis silente. 

- Do ni komencu, - diris Peters post kelktempa serĉado de io en la oku- 
loj de Talis. - Certe, vi scivolas pri la kaŭzo de mia invito, knabo, ĉu 
ne? 

- Certe, jes, - soldatece respondis Talis. 

- Aŭskultu do, - Peters ridetis. - Post kelkaj tagoj cent dudek ok junaj 
viroj ricevos diplomojn de la Altlemejo por Ruĝaj Komandantoj. Spe- 
ciala komisiito de GPU ĉiujare trastudas listojn de la diplomitoj. Ni 
devas ja zorgi pri selektado de novaj fidindaj oficiroj por niaj specialaj 
taskoj. Cu vi komprenis? 

- Certe, jes, - respondis Talis, - sed mi... 

- Stop! - intervenis Peters. - Mi ankoraŭ ne fmdiris. Tiu komisiito, kon- 
siderante la kriteriojn de la selektado, kiujn mi ne afiŝu por vi, reko- 
mendis ses diplomitojn el la ĉi-jara listo, kiel taŭgajn por nia laboro. 
Estas nur rekomendo. Poste okazos certa testado, konversacioj di- 
versnivelaj - rezulte el tiu sesopo restos eble duono, aŭ eĉ malpli. 
Kredu min, knabo, estis vera ĝojo por mi trovi vian nomon inter la re- 
komenditoj. Mi konas vin, se mi ne eraras, ekde la deksesa jaro, ĝuste 
pro tio mi decidis inviti vin ekster la testado, kiun vi sendube estus 
sukcese trapasonta, por proponi al vi militservadon en la vicoj de 
GPU. Nun vi rajtas paroli. 

- Dankon, Jakobo, - diris Talis malrapide, zorgeme elektante la vortojn, 
- sed mi... mi ne ŝatas kabinetan laboron. Nun mi havas fortojn kaj 
sciojn, kiuj estus... kiuj estus pli utilaj en la armeo... en realaj militaj 
agoj, ekzemple, en la Fora Oriento, aŭ... 

- Sed kiu diris al vi, fileto, - bruske intervenis Peters, - ke mi varbas vin 
por kabineta laboro? Tute ne. Ĉu vi volas laboron kun reala danĝero? 
Vi havos ĝin. Mi proponas al vi komenci vian komandant-militservon 
en la limgardaj trupoj - tiuj ja apartenas al nia instanco... En la plej 
malkvieta kaj danĝera el niaj landlimoj. En Mez-Azio - mi militservis 
tie dum du antaŭaj jaroj. Oni regule informadis vin en via Altlemejo 
pri la aktuala situacio en la mondo, do vi devas havi klaran imagon pri 
la laboro, kiun mi proponas al vi. Antaŭ nelonge liberiĝis la posteno 
de vickomandanto en unu el la limgardaj taĉmentoj. Mi proponas, ke 
vi enposteniĝu tie, kaj mi ne kaŝu de vi, ke via antaŭulo estas pereinta 
en batalo kontraŭ banditoj. 

Li silentiĝis por momento, atendante reagon de Talis, sed ankaŭ tiu si- 
lentis. 

- Nu, - daŭrigis Peters, - vi havas kaŭzon por rifuzi. En via dosiero mi 
legis, ke vi estas edziĝinta, eĉ havas dujaran filinon... Tio ne rajtigas 
vin elekti lokon por militservo, tamen... mi povas trovi por vi lokon 
iom malpli danĝeran. Sed vi elektis esti oficiro, Berzinŝ. Sekve 
mankas por vi lokoj tute sendanĝeraj. Jen estas ĉio, kion mi volis diri. 

- Mi konsentas pri Mez-Azio, - diris Talis kun iom da stertoro en la 
voĉo, rigardante rekte al Peters. 

- Mi ne atendis alian respondon, - kontente diris Peters. - Do mi or- 
donos, ke oni prepam viajn dokumentojn. Vi ricevos ilin kun la dip- 
lomo. Sukcesan servadon! 

- Pardonu, Jakobo, - iom heziteme diris Talis. - Ĉu vi permesos unu 
demandon? 

- Kion? Ĉu pri viaj familianoj? - ridetis Peters. - Ne estas kaŭzo por 


33 



maltrankvilo. Por via familio vi ricevos apartamenton en proksima 
urbo. La familianoj loĝos tie, vi povos viziti ilin de tempo al tempo. 
En ordo, fileto. 

- Pardonu min... - diris Talis. - Sed mi volis demandi ne pri tio. 

- Pri kio do? 

- Vi scias, ke mi estas esperantisto... en libera tempo mi iom korespon- 
das... 

- Ha, vi ne lasis tiun okupon! - mire intervenis Peters. - Nu... bone, 
dume ne malutilas via korespondado... 

- ... do mi aŭdis, ke estas preparata intemacia kongreso de proletaj es- 
perantistoj en Leningrado... 

- Jes, mi scias pri tio, - diris Peters. - Eĉ pli, la paperoj estas jen sur mia 
tablo. Iom da hezitoj estas en mia kapo. Ni devas eviti venon de 
spionoj, malamikaj propagandistoj... - vi komprenas, ĉu ne? 

- Mi komprenas, - respondis Talis. - Tamen ja devas veni nur proletaro 
- laboristoj, eble kelkaj kamparanoj... kelkaj scienculoj. Honestaj ho- 
moj. Kaj... kaj eblas kontroli antaŭ permesi eniron en la landon... 

- Vi ĉion komprenas ĝuste, - diris Peters. - Senriproĉe. Ni povas kon- 
troli, kaj ni kontrolos, certe. Sed vi ne formulis vian demandon, ha? 

- Mi volis demandi, ĉu... ĉu vi subskribos la paperojn? - Talis koncen- 
triĝis por havi la necesan inteman kuraĝon. - Mi volis peti vin pri tio. 

- Do, Berzinŝ, - Peters elparolis severe. - Ne estas via kompetenteco 
peti pri tio. Estas ja inter viaj esperantistoj pli altrangaj personoj por 
peti. La gvidantoj de SEU, ekzemple... 

Talis konstemiĝis. Venis en lian kapon horora penso, ke per sia peto li, 
verŝajne, faris fuŝan servon al la afero. Sanĝo de lia mieno estis rimarkita 
de Peters. Li leviĝis kaj iris al Talis ĉirkaŭ la tablo. Ankaŭ Talis bmske 
leviĝis. Peters aliris lin, metis la manon sur lian ŝultron kaj diris kun kur- 
aĝiga rideto, daŭrigante la frazon, komencitan antaŭe: 

... sed vian peton mi, certe, konsideros. Vi diras, ke venos honestaj ho- 
moj, sed mi antaŭ nelonge diris, ke vi estas fidinda persono. Mi ne reprenu 
miajn vortojn. 


3 . 


Sennomulo: Demandoj de miaj lernantoj 
Ni batalis kun blankgvardianoj. 

Cu oni povas ĉi tie meti kun, kiel faris la aŭtoro de la letero? Ne, 
neniukaze, ĉar alilandano, laŭsence, povas traduki lafrazon tiel: ni batalis 
kune kun blankgvardianoj kontraŭ iu alia. Kaj li estos prava, ĉar la kon- 

junkcio kun signifas konsenton, kunagadon, sed ne kontraŭstaron, sekve, ĉi 
tie laŭsence oni devas meti ne kun, sed kontraŭ. 

“Meĵdunarodnij jazik” JS« 7-8,1926 

Lia unua aprilo en la montaro estis admirinda. 

La noktoj refreŝige malvarmaj venadis ĉi tie inside, tuje, unumomente. 
La ĉieltapiŝo - nigra kun miloj kaj miloj da stellantemoj, formantaj nekona- 
tajn konstelaciojn, - sterniĝis alte kaj senfine super la kapo. La stellumo es- 
tis vaga, malkonstanta, kaj la nigraj rokoj en tia glima lumo ŝajnis misteraj 
monstregoj, ŝtelirantaj al la taĉmenta bazejo. 

Sed poste ĉiam venadis la aŭroroj, vivigantaj la ĉirkaŭajn pejzaĝojn, 
vekantaj buntan verdaĵon kaj belegajn florojn en la intermonto ambaŭborde 
de la bma ŝtonplena rivereto. La suno pli kaj pli varmigis la ŝtonegojn, 
rapide sekigis rosajn larmojn de la aŭroro, kaj diversspecaj serpentoj glitis 
eksteren el siaj rokfendaj kaŝejoj por kuŝi sentime, aperte, ĝuante la varmon 
- kaj de la ŝtonoj, kaj de la suno. 

Dum monato kaj duono Talis sukcesis kutimiĝi al la lokaj kondiĉoj. 
Certaj problemoj pri la stomako, turmentantaj ĉiujn nelokanojn ĉe alveno ĉi 
tien, malaperis per si mem post kelkaj tagoj. Lian haŭton rapide kovris sun- 
bruniĝo, kaj fone de ĝi liaj blondaj haroj ŝajnis preskaŭ blankaj. Mirdza kun 
Bimta restis en Fergana, liberigita disde basmaĉoj 1 antaŭ kvin jaroj, nun 
trankvila urbo sen gravaj proviz-problemoj. Talis vizitis ilin intertempe nur 
unu fojon, sed tiu vizito estis sufiĉa por certiĝi pri sekureco kaj konsider- 
inda bonfarto de la familianoj inter bonkoraj kaj helpemaj najbaroj- 
uzbekoj. 

Osip Tiĥonov, komandanto de la limgarda taĉmento, estis grandegulo, je 
kapo pli alta ol Talis. Tiu preskaŭ dumetra kamparano, veninta la Ruĝan 
Armeon tuj ĉe ĝia formiĝo en 1918, batalis en la Fora Oriento ĝis la fino de 
la Intercivitana milito. Dek kvar jarojn pli aĝa ol Talis, li akceptis sian no- 
van helpanton kun patreca zorgemo. Ankaŭ kun la taĉmentanoj Talis bal- 
daŭ sukcesis starigi normalajn rilatojn. Dum sia vojaĝo al la familio li suk- 
cesis interkonsenti en la stabejo de Fergana pri ioma pliigo de provizado 
por la taĉmento. Tio levis estimon de la taĉmento al li eĉ malgraŭ tio, ke li 
stabiligis kaj longigis la matenajn sportekzercadojn kaj trejnadojn kun ar- 
miloj. Li esploris kaŝejojn de la sentineloj ĉirkaŭ la taĉmenta bazejo, defen- 
dajn baraĵojn, patrol-itinerojn kaj ĉie aranĝis ne fundamentajn, sed liaopinie 
bezonatajn ŝanĝojn, kiujn post severa inspektado la komandanto Tiĥonov 
aprobis per kontenta murmuro. “Freŝa okulo ĉiam utilas, - li diris, - la 

1 Basmaĉoj (de turka basmak - kaŝataki) - ribelantoj kontraŭ la soveta rego en 
Mez-Azio (1918- 1927) 

basmaĉoj ne trankviliĝis dume... do zorgu, zorgu, Berzinŝ. Ĉio estas bona, 
kio helpas nin kontraŭ la minaco”. 

Talis jam spertis, ke la minaco, aludata de la komandanto, ne estas fan- 
toma. La ĉefgvidanto de la ferganaj basmaĉoj, la unuokula Kurŝirmat, fuĝis 
translimen antaŭ kvar jaroj, sed tie, en Afganio, li daŭre okupiĝis pri var- 
bado de uzbekaj kamparanoj, formado kaj trejnado de basmaĉaj bandoj, ob- 
stine atakantaj la apudlimajn teritoriojn de Turkestano. La plej kruela el tiuj 
bandoj, gvidata de certa Ĥuram-bek, havis konstantan bazejon en la mon- 
taro, aliflanke de la landlimo, sed apud la teritorio, gardata de Tihonov- 
taĉmento. Preskaŭ regule, du-trifoje en monato la bando faradis provojn, 
fojfoje sukcesajn, penetri la sovetian teritorion laŭ interrokaj padoj - por 
rabi, murdi, perforti, sed ĉefe por timigi kaj subigi la loĝantaron de ĉelimaj 
kiŝlakoj 1 . Dum sia nelonga servado ĉi tie Talis jam dufoje partoprenis bata- 
lojn kontraŭ la homoj de Ĥuram-bek en la montaro. Ambaŭfoje la taĉmen- 
tanoj per lerta rezista pafado sukcesis forpeli la atakantojn, sed Tiĥonov ne 
iĝis trankvila. Li opiniis, ke tiuj du atakoj estis provaj, kun nemultaj atakan- 
toj - nur por esplori lokojn de eventualaj limgardistaj embuskoj kaj padojn 
por eviti ilin. “Ĥuram-bek estas ruza vipero, - li diris al Talis. - Liaj obser- 
vantoj en la montaro vidis viajn laborojn, do nun li priflaras ĉiujn ŝanĝojn 
por prepari seriozan invadon kun partopreno de la tuta bando. Gravaj bata- 
loj ankoraŭ venos. Sendube”. 

Talis ne pensis, ke tiuj logikaj supozoj de la komandanto praviĝos tiom 
baldaŭ. Por la deka horo la dudekduan de aprilo estis planita neevitebla ĉiu- 
jara Lenin-leciono por la taĉmentanoj omaĝe al la vica naskiĝdatreveno de 
la forpasinta popolgvidanto. Tiu plano ne efektiviĝis. 

Frumatene, ĉirkaŭ la kvara horo Ĥuram-bek ekatakis la taĉmenton, lo- 
kinte kelkajn grupojn de siaj banditoj duoncirkle inter la rokoj. Unu el la 
grupoj senbrue penetris la kaŝejon kun tri sentineloj. Du limgardistoj estis 
tuj strangolitaj, sed la tria, kaŝanta sin iom flanke, sukcesis dufoje pafi an- 
taŭ la pereo pro kelkaj banditaj kugloj. La pafoj kaŭzis alarman vekiĝon de 
la tuta taĉmento, sed la basmaĉoj jam okupis kelkajn bonajn poziciojn an- 
taŭ la bazejo. Nevideblaj en la matena krepusko, ili dense pafadis kontraŭ 
la baraĵoj de la taĉmentanoj - ŝajnis, ke la momaj ŝtonegoj mem elsputas 
fajron kun kugloj. La limgardistoj respondis, pafante tien, de kie venadis la 
basmaĉaj pafoj, sed la rokoj estis bona protektaĵo por la banditoj. 

- Du mitraloj! - kriis Tiĥonov al Talis tra la pafbruon. - Kaj ĉirkaŭ cent 
basmaĉoj! Ne malpli! 

- Ĉe ni kvin homoj pereis! - respondis Talis. - Tri estas vunditaj! Kiom 


1 Kiŝlako - uzbeka vilaĝo 

restas? Tridek sep! 

- Tridek sep! - konfirmis Tihonov. - La najbara taĉmento certe aŭdas! 
Se ili mem ne estas atakataj, ili venos por helpi. 

- Dubinde! - kriis Talis. - Ni mem devas iel elturniĝi! 

- Ĥuram-bek ne povu invadi la kiŝlakojn! Ni sendu du homojn kun 
ĉevaloj suben, al la gamizono! - decidis Tihonov. - Dum daŭras la 
krepusko! Kaj dum la basmaĉoj ne sukcesis sieĝi nin de ĉiuj flankoj! 
Eble, la senditoj sukcesos reveni kun helpo post du-tri horoj! 

- Taŭgas! - konsentis Talis. - Sed mi kun kelkaj homoj provu ĉirkaŭiri 
la basmaĉojn kaj ataki ilin de malantaŭe! Mi konas bonan padon! Ni 
prenu unu el niaj tri mitraloj! 

- Ĉu vi certas?! - kriis Tihonov. 

- Absolute! - respondis Talis. - Ni sukcesos okupi la rokon malantaŭ 
kaj super ili! 

Tihonov bruske klinis la kapon pro kuglo, fajfmta apude, kaj alkuris pli 
proksime al Talis. 

- Provu do, Berzinŝ, - li diris. - Sed estu singardema kaj gardu la ho- 
mojn. Ne risku vane, knabo. 

La suno glitis supren el post la rokoj, sed la kutima vekiĝo de la naturo 
kvazaŭ ne okazis. Unu el grenadoj, ĵetitaj de la basmaĉoj, eksplodis ĉe la 
remizo kun hejtaĵoj, kaj tiu ekbrulis, volvante la ĉirkaŭaĵon per mfeta fumo. 
Timigitaj serpentoj ne okupis siajn lokojn sur la varmaj ŝtonegoj. Nur la 
basmaĉoj aktivis en la fumo. Perdinte kelkajn homojn, antaŭ plena 
sunleviĝo Ĥuram-bek sukcesis sieĝi la limgardistan bazejon, kaj nun la 
kugloj de ĉiuj flankoj flugis kontraŭ la defendantojn. Komandaj ekkrioj at- 
estis preparadon de atako. Aŭdiĝis ankaŭ henado - la ĉevaloj de la bando 
estis jam venigitaj de la afgania flanko laŭ pli larĝa pado. 

Malpli ol tridek batalkapablaj homoj restis je la dispono de Tihonov. Li 
distribuis ilin cirkle. Unu mitralo defendis la sudan, la alia - la nordan 
flankon. Kune kun la pafiloj ili kapablis redukti la atencojn de Ĥuram-bek, 
sed Tihonov sciis, ke tujan atakon de la tuta bando li ne sukcesos haltigi. 
Kaj li sciis, ke Ĥuram-bek pretigas siajn homojn ĝuste al la decida atako de 
ĉiuj flankoj. 

Subite la basmaĉoj ĉesis pafadi. Ankaŭ la limgardistoj ne pafis, ŝparante 
kartoĉojn. Obtuza silento stemiĝis ĉirkaŭe por kelkaj minutoj. “Ili enseli- 
ĝas” - pensis Tihonov. 

Subite unu raŭka e kk rio rompis la silenton, ĝin subtenis amasaj sovaĝaj 
kriegoj. La basmaĉoj surĉevalaj kaj piedkurantaj aperis de ĉie, kaj, certe da 
ili estis pli ol cento, kaj ili impetis al la baraĵoj de la bazejo. La defendantoj 
ekigis pafadon, sed tio ne haltigis la sovaĝan amason. Nur tridek aŭ 

kvardek metroj restis inter la atakantoj kaj atakatoj. Kaj tiam de sur alta 
roko haste, laŭte ekklukis mitralo. La kugloj flugis al la banditaj dorsoj, 
faligante la rajdistojn kaj la kurantojn. La atako haltis. La kurantoj falis 
teren, rampante al proksimaj ŝtonoj, la rajdistoj direktis la timigitajn 
ĉevalojn for de la baraĵoj. Tihonov vidis ke, obeante kurtan ekraŭkon de 
Ĥuram-bek, kelkaj basmaĉoj haste ekrampis al la pafanta roko, kaŝante sin 
inter ŝtonegoj. Kaj estis nenia eblo averti la homojn sur la roko. 

Ĥuram-bek aperis de trans roko sur prancanta ĉevalo. La kuŝantaj bandi- 
toj post lia ekraŭko obeeme ekrampis al la baraĵoj. La restintaj rajdistoj 
grupiĝis ekster la zono atingebla por kugloj, evidente por denove ekataki. 
Tihonov vidis, ke Ĥuram-bek levis la manon kaj svingis ordone. La rajdis- 
toj ekimpetis antaŭen. La mitralo de Talis denove ekfunkciis, haltigante 
ilin, sed tiumomente aŭdiĝis eksplodo, kaj super la pafanta roko leviĝis 
bulego de fajro kaj fumo. Poste Tihonov aŭdis kelkajn pafsonojn, venintajn 
de tie. La mitralo de Talis silentis. La rajdistoj de Ĥuram-bek kelkminute 
meditis, sed poste, kuraĝigitaj de lia kolera ekkrio, denove ekimpetis an- 
taŭen. Post ili ekkure leviĝis ankaŭ la piediraj basmaĉoj. Kiam la basmaĉa 
kavalerio estis tute apud la baraĵoj, Tihonov leviĝis por ordoni rajdan kon- 
traŭatakon, uzante dek unu ĉevalojn, restintajn en la bazejo. Sed subite de 
sur la roko denove aŭdiĝis klukado de la mitralo, faliganta la basmaĉan 
aron. Ankaŭ de la vojo, gvidanta suben al la montpiedo, eksonis krioj kaj 
frapado de hufoferoj - la suba gamizono iris helpe. Tihonov vidis, ke la 
kugloj de sur la roko faligis multajn rajdistojn de Ĥuram-bek, ankaŭ tiu 
mem strange kliniĝis ensele, verŝajne vundita. Kun la resto de la bando li 
haste retiriĝis en la montaron. 

La vickomandanto Berzinŝ estis trovita senkonscia pro multaj vundoj 
ĉemitrale sur la roko inter du mortaj limgardistoj kaj sep kadavroj de bas- 
maĉoj. Oni transportis lin al la milita hospitalo en Fergana. Dek sep obuspe- 
coj estis eligitaj el lia korpo. Post kvin semajnoj li estis sendita Moskvon 
por riparo de la frakasita ŝultro. Dum la restado en moskva hospitalo oni in- 
formis lin, ke li estas honorita per la ordeno de la Ruĝa Standardo. 

La Vl-a SAT-kongreso honorata per speciala poŝtmarko 

Tio ne okazis iam en la historio de nia movado! 

Kongreslando aperigis honore al Esperanto-Kongreso specialan poŝt- 
markon! 

Tiu informo estas apenaŭ kredebla... kaj tamen ĝi estas fakto: la bildo 
ĉi apuda reproduktas ĵus aperintan en Sovetio specialan poŝtmarkon hon- 
ore al la Vl-a SAT-Kongeso! 

“Sennaciulo” JVs 43,1926 

UEA ELDONIS DUAN KOLEKTON DE PREMIITAJ ESEOJ 

Post Pri homoj kaj verkoj, aperinta en 2012, UEA 
eldonis novan kolekton de verkoj premiitaj en la 
branĉo Eseo de la Belartaj Konkursoj, starigita 
memore al la itala esperantisto Luigi Minnaja. La 
eseoj de la unua volumo temis pri la Esperanto- 
kulturo, dum la nova kolekto, Interlingvo inter ling- 
voj , prezentas tekstojn pri lingvo kaj lingvaj deman- 
doj, aperintajn en la periodo de 1979 ĝis 2012. Tiu 
temkampo estis ĉiam populara inter la konkursantoj, 
pro kio rezultis libro duoble pli dika (271 paĝoj). 
Ankaŭ la nova kolekto estis redaktita de Humphrey 
Tonkin kaj Michela Lipari, respektive la prezidanto 
kaj la sekretario de la Belartaj Konkursoj. 

Inter la enkonduko de Tonkin kaj postparolo de Carlo Minnaja aperas 
dek ses eseoj. Tri aŭtoroj reprezentiĝas per pli ol unu verko. Christian 
Riviere kontribuis eĉ per kvar: Vortfarado kaj radikfarado, Tamen kom- 
preni: Rolo de la kunteksta redundanco, Mezuro de informo-kvanto kaj La 
pluralo. Sten Johansson estas la aŭtoro de Cn fundamenta evoluo aŭ neolo- 
gisma glosolalio? kaj Uzi interreton kiel tekstaron por lingvaj esploroj. 
Ankaŭ el la plumo de Bernard Golden devenas du eseoj: La sŭahila lingvo 
kaj Esperanto - komparo kaj kontrasto kaj Piĝinoj, kreolaj lingvoj kaj 
planlingvoj. La aliaj verkoj en Interlingvo inter lingvoj estas Komo (Marie 
Bartovska), La lingvaĵo de porinfana literaturo (Zsuzsanna Csiszar), 
Ling\’o kaj dialekto (Geraldo Mattos), Leksikaj novismoj kaj neologismoj: 
Anatemi aŭ odi? (Aleksandro Melnikov), Niaj verboj sen veproj (Goncalo 
Neves), Digrafio: Speciala kazo de rilato inter lingvo kaj skribo (Nikola 
Raŝiĉ), Konfuzigaj faktoroj en lingva komunikado (Jan Wemer) kaj Kiom 
da ĉina en Esperanto? (Xu Daorong). 

Line de sia analiza antaŭparolo Tonkin resumas la mesaĝon de la esearo: 
Esperanto estas ne nur lingva fenomeno sed ankaŭ fenomena lingvo. Ni 
studu ĝin, ni analizu ĝin, kaj ni utiligu ĝin konscie kaj konsekvence. Alpro- 
prigante eldiron de alia eseisto fama, Samuel Johnson, ni diru, ke tiu kiu 
laciĝas pri Esperanto, laciĝas pri la mondo. 

Interlingvo inter lingvoj estas mendebla ĉe la Libroservo de UEA por 
15,00 eŭroj. Ce samtempa mendo de minimume tri ekzempleroj oni ricevas 
trionan rabaton. La prezo de la antaŭa volumo, Pri homoj kaj verkoj, estas 
9,00 eŭroj. 

Gazetaraj Komunikoj de UEA 

Nikolao Neĉajev (Irkutsk) 

ANGARA BORDO 

La bordo krutas, 

La bordo altas. 

Mi venton glutas, 

La koro artas. 

Mi venton spiras, 

Min logas foro. 

Mi versen iras, 

A1 metaforo. 

BAJKALO ATENDAS VIN 

Viĵus ĝuis Salan maron, 

Vin atendas Dolĉa mark 
Revizitu la tendaron 
Nia Verda Amikark 

Vivu kore maro Nigra, 

En memoro, en kronik’. 

La popolo Verda, Migra 
Venu ree al larik’. 

Renkontiĝo de Amikoj 
Ree vivu ĉe Bajkal’, 

Apud laroj, sub larikoj, 

Kun mondpaca ideal’. 

ĜIS REVIDO 

Mia koro plenas je angor’. 

Gis revido, tajda plora ror’, 
Laro, roko, rozkolora flor’. 
Ĉerpos mi plenmane el memor’ 
Belon por poeta verslabor’. 


IKARO 

Loto de poetoj estas revo. 

Logas foren min lazuro alta. 
Lokon mian lasos mi ikare, 
Lofan venton kaptos miaj aloj. 
Loĝos mi en alto apud laroj. 
Lomon havu, vidu mian flugon. 

Por la jubileo de V. V.Samodaj 


Vladim Vladimiĉ Samodaj, 
ĉu vi enuas en Belgio? 

Cu ne forgesis malgraŭ ĉio 
kaŭzetojn por komuna gaj ’? 

Jen estas unu: la juni’ 
alportis vian jubileon. 

Do ekjubilu kune ni, 
kaj kune verŝu gaj-oleon 
en fajron de 1’ daŭranta viv’ 
por ke ĝi brulu senriproĉe, 
por ke la juno, la kreiv’ 
encerbe restu kaj envoĉe, 
por ke la vila amikec’ 
neniam venu al kalviĝo, 
por ajna plag’ de ajna spec’ 
ne baru vojon al feliĉo. 

En mia netrobonhumor’ 
min ja varmigas la konscio, 
ke plu funkcias via kor’, 
ne elĉerpiĝas la fervor’ 
kaj ne perfidas la memor’ - 
mi kore dankas vin por tio! 

Nur okdek jaroj - infanaĝ’! 

Do bondeziru mi laŭjude, 
ke vi aspiru kun kuraĝ’ 
almenaŭ 1’ aĝon de cent dudek. 
Kaj gaje glason tuŝu glas’, 
tostante je 1’ fortuna dono, 
kaj ripetiĝu la okaz’ 

dum multaj jaroj. 

s\ 

Bruna Stono. 




17.06.2015, Tiĥvin 













